|  |  |
| --- | --- |
|  | REPUBLIKA HRVATSKA |
|  | **KOPRIVNIČKO– KRIŽEVAČKA ŽUPANIJA**  Županijska skupština    Koprivnica, 30. travnja 2019. |

**Z A P I S N I K**

**od 29. travnja 2019.**

sa 13. sjednice Županijske skupštine Koprivničko-križevačke županije koja je održana u Gradskoj vijećnici u Koprivnici, Zrinski trg 1/I, s početkom u 16,00 sati.

Sjednica je sazvana pozivom KLASA: 021-01/19-01/3, URBROJ: 2137/1-02/01-19-6 od 18. travnja 2019. godine.

Sjednici prisustvuju:

**članice i članovi Županijske skupštine:**

**-** Vlado Bakšaj, Mijo Bardek, Goran Borčić, Damir Felak, Miljenko Flajs, Goran Gregurek, Irena Jagarinec, Siniša Kavgić, Renato Kivač, Miroslav Kovačić, Tihana Kraljić, Tomislav Kučina, Dejan Kutičić, Željko Lacković, Jadranka Lakuš, Martina Leljak, Ivica Lukač, Zlatko Makar, Vjekoslav Maletić, Dajana Milodanović, Đurđica Mustaf, Eugen Pali, Hrvoje Parag, Tomislav Pasariček, Siniša Pavlović, Mirko Perok, Stjepan Peršin, Željko Pintar, Verica Rupčić, Marijan Ružman, Ivan Sabolić, Ivica Srbljinović, Željko Šantić, Božidar Štubelj, Matija Zamljačanec.

Sjednici ne prisustvuju:

1. Marko Fucak,
2. Mario Hudić,
3. Branko Mesarov, opravdano,
4. Siniša Maroševac,
5. Marija Vukobratović, opravdano,
6. Robertina Zdjelar, opravdano.

**Ostali prisutni:**

1. Darko Koren, župan,
2. Darko Sobota, zamjenik župana,
3. Ratimir Ljubić, zamjenik župana,
4. Marina Horvat, pročelnica Upravnog odjela za poslove Županijske skupštine i pravne poslove,
5. Melita Ivančić, pročelnica Službe ureda župana,
6. Darko Masnec, pročelnik Upravnog odjela za financije, proračun i javnu nabavu,
7. Marijan Štimac, pročelnik Upravnog odjela za gospodarstvo, komunalne djelatnosti i poljoprivredu,
8. Ana Mušlek, pročelnica Upravnog odjela za obrazovanje, kulturu, znanost, sport i nacionalne manjine,
9. Damir Petričević, pročelnik Upravnog odjela za prostorno uređenje, gradnju i zaštitu okoliša,
10. Željka Kolar, ravnateljica Javne ustanove za upravljanje zaštićenim prirodnim vrijednostima,
11. Melita Birčić, ravnateljica PORE Regionalne razvojne agencije Koprivničko-križevačke županije,
12. Zlatko Filipović, ravnatelj Županijskog zavoda za prostorno uređenje,
13. Vesna Kuterovac, predstojnica Zavoda za zapošljavanje, Područna služba Križevci,
14. Mato Devčić, ravnatelj Opće Bolnice „Dr. T. Bardek“ Koprivnica,
15. Mirjana Hanžeković, ravnateljica Zavoda za hitnu medicinu Koprivničko-križevačke županije,
16. Marija Krajina, ravnateljica Doma zdravlja Koprivničko-križevačke županije,
17. Draženka Vadla, ravnateljica Zavoda za javno zdravstvo Koprivničko-križevačke županije,
18. Božena Hrešć, ravnateljica Ljekarni Koprivnica,
19. Mirela Martinović, ravnateljica Ljekarne Križevci,
20. Vesna Križan, ravnateljica Doma za starije i nemoćne osobe Koprivnica,
21. Đurđica Trbus, ravnateljica Gradskog društva Crvenog križa Križevci,
22. Helena Matica Bukovčan, viša savjetnica – specijalistica za poslove Županijske skupštine,
23. Nino Šegrc, viši stručni suradnik za informatiku,
24. Marija Kovačec, snima sjednicu,
25. Petra Slavečki, Radio Kaj,
26. Goran Generalić, Radio postaja Koprivnica,
27. Sandra Levak Miklošić, Radio Drava,
28. novinari TV Srce,
29. novinari VTV.

PREDSJEDNIK: Otvaram 13. sjednicu Županijske skupštine Koprivničko-križevačke županije i pozdravljam sve prisutne današnjoj sjednici.

Molim pročelnicu Marinu Horvat da izvrši prozivku članica i članova.

MARINA HORVAT*: (Proziva članove i izvješćuje o broju prisutnih)*

PREDSJEDNIK: Utvrđujem da je sjednici prisutno 35 članova i da ova Županijska skupština može donositi pravovaljane odluke.

Molim pročelnicu Marinu Horvat da nas izvijesti o izvršenju zaključaka s prošle sjednice.

MARINA HORVAT: Svi zaključci su izvršeni, a akti su objavljeni u Službenom glasniku 2/19.

PREDSJEDNIK: Skraćeni zapisnik s prošle 12. sjednice smo primili. Ima li kakvih primjedbi na skraćeni zapisnik?

Ako nema dajem skraćeni zapisnik na glasovanje.

Konstatiram da je skraćeni zapisnik prihvaćen s 35 glasova.

Za današnju sjednicu primili smo prijedlog s 30 točaka dnevnog reda.

Osim toga primili smo i dopunu dnevnog reda pod nazivom

„Donošenje Zaključka o prihvaćanju darovanja nekretnina upisanih na kčbr. 32, K.O. Hlebine“.

Prijedlog je da ova točka postane točkom 30, dok bi točka „Pitanja i prijedlozi članova“ postala točkom 31.

Molim pročelnicu Marinu Horvat da obrazloži prijedlog.

MARINA HORVAT: Zaprimili smo materijal koji je potrebno uvrstiti u dnevni red ove sjednice. Općinsko vijeće Općine Hlebine donijelo je Odluku kojom bi darovalo Koprivničko-križevačkoj županiji 20% vlasništva na nekretninama koje su upisane kako piše u Zaključku. To se odnosi, u naravi, na samu Galeriju, na Društveni dom i dvorište. Naknadno će se provesti postupak parceliranja ovih nekretnina. Ovdje je prijedlog da se prihvati samo darovanje. Razlog tome leži u činjenici da Koprivničko-križevačka županija financira rad Galerije, a ovim bi se pokrenuo jedan projekt koji bi se prijavio na EU fondove. U tom smislu je potrebno da to uredimo na ovaj način.

PREDSJEDNIK: Dajem prijedlog za dopunu dnevnog reda na glasovanje.

Županijska skupština jednoglasno prihvaća dopunu dnevnog reda, sa 35 glasova.

PREDSJEDNIK: Otvaram raspravu o predloženom dnevnom redu.

ŽELJKO LACKOVIĆ: S obzirom da smo dobili dnevni red s 30 točaka, usvojili smo 31. zamolio bih sve članove Županijske skupštine da usvojimo još jednu točku za dopunu dnevnog reda, koja bi bila vezana na raspravu o natječaju za provedbu mjere 4.3. potpora za ulaganje u infrastrukturu, vezano uz razvoj, modernizaciju i prilagodbu poljoprivrede i šumarstva, jer se provodi tip operacije 4.3.1. – investicije u osnovnu infrastrukturu javnog navodnjavanja. Upravo taj natječaj završava danas 29. 04. Interesira me da nas netko od čelnih ljudi Županije, kao članove Županijske skupštine izvijesti i obavijesti o tome što je naša Županija prijavila na ovaj Natječaj. Riječ je o navodnjavanju poljoprivrednih površina koje su, kao što je rekao ministar Tolušić, dostupne svim županijama, isključivo je podnositelj županija i sredstva nisu ograničena, kao što je rekao svi koji se prijave dobit će tražena sredstva. Pokušao sam se informirati na stranicama Županije i PORE, nisam našao podatke, ali sam našao podatke za susjednu Virovitičko-podravsku županiju koja prijavljuje značajne površine, koja otprilike, nakon ovih prijava će imati 6.200 hektara pod navodnjavanjem, a riječ je o sustavima navodnjavanjima 1260 hektara, vrijednosti 90 milijuna kuna, 99% su sufinancirale Hrvatske vode u 2018. godini. Druga faza se sada prijavljuje, koja iznosi 568 hektara, a prijavljena je u ovom natječaju, također navode svoje sustave navodnjavanje Novi Gradec-Detkovac sa 910 hektara, vrijednosti 43 milijuna kuna. Imaju zatim Đoltu I i II fazu s 200, plus 192 hektara, vrijednosti 12 milijuna kuna. To su vrlo zanimljivi podaci.

S obzirom da smo mi poljoprivredna županija da su naši proizvođači poljoprivredni dobavljači Podravke, ne mogu vam dati nikakve materijale jer ih nisam uspio pronaći, ne mogu dati članovima Županijske skupštine kako to predviđa članak 139. Poslovnika. Vrlo rado bih čuo župana da nam kaže što je po ovoj mjeri 4.3.1. prijavljeno.

PREDSJEDNIK: Dajem na glasovanje ovaj prijedlog za dopunu dnevnog reda koja bi glasila „Informacija o prijavi projekata Koprivničko-križevačke županije na mjeru 4.3.1. „Izgradnja sustava za navodnjavanje poljoprivrednih površina u Koprivničko-križevačkoj županiji“.

Županijska skupština sa 11 glasova „za“ ne prihvaća prijedlog za dopunu dnevnog reda.

PREDSJENDIK: Dajem na glasovanje predloženi dnevni red.

Županijska skupština jednoglasno sa 35 glasova „za“ prihvaća sljedeći

**D N E V N I R E D:**

* 1. Donošenje Izmjena i dopuna proračuna Koprivničko-križevačke županije za 2019. godinu i projekcija za 2020. i 2021. godinu,
  2. Donošenje Odluke o izmjeni Odluke o izvršavanju Proračuna Koprivničko-križevačke županije za 2019. godinu,
  3. Donošenje Odluke o davanju suglasnosti za zaduženje Općoj bolnici „Dr. Tomislav Bardek“ Koprivnica kod Podravske banke d.d. za:

1. sufinanciranje projekta „Dnevne bolnice“ ,
2. sufinanciranje projekata energetske obnove,
   1. Razmatranje Izvješća o problematici nezaposlenosti i zapošljavanja iz evidencije nezaposlenih na području Koprivničko-križevačke županije za 2018. godinu, s prijedlogom Zaključka,
   2. Donošenje Odluke o usvajanju Akcijskog plana Županijske razvojne strategije Koprivničko-križevačke županije, za razdoblje 2014. - 2020. godina, za 2019. i 2020. godinu,
   3. Donošenje Odluke o minimalnom iznosu razreza poreza na nasljedstva i darove Koprivničko-križevačke županije,
   4. Donošenje Odluke o izmjenama Odluke o raspoređivanju sredstava Proračuna Koprivničko-križevačke županije za financiranje političkih stranaka zastupljenih u Županijskoj skupštini Koprivničko-križevačke županije za 2019. godinu,
   5. Donošenje Odluke o kriterijima za određivanje zakupnine za poslovni prostor Doma zdravlja Koprivničko-križevačke županije koji se daje u zakup,
   6. Donošenje Odluke o osiguranju obavljanja zdravstvene zaštite na primarnoj razini zdravstvene djelatnosti u Domu zdravlja Koprivničko-križevačke županije,
   7. Donošenje Odluke o funkcionalnoj integraciji zdravstvenih ustanova radi organiziranja obavljanja djelatnosti hitne medicine,
   8. Donošenje Plana specijalističkog usavršavanja zdravstvenih radnika za petogodišnje razdoblje (2020. do 2024. godina) Koprivničko-križevačke županije,
   9. Donošenje Odluke o izmjeni Odluke o osnivanju Koordinacijske radne skupine za primjenu propisa iz područja zaštite životinja,
   10. Donošenje Programa kontrole populacije napuštenih pasa na području Koprivničko-križevačke županije,
   11. Razmatranje Izvješća o ostvarivanju godišnjeg programa rada Javne ustanove za upravljanje zaštićenim dijelovima prirode na području Koprivničko-križevačke županije s aktivnostima zaštite, održavanja, očuvanja, promicanja i korištenja zaštićenih područja u Koprivničko-križevačkoj županiji za 2018. godinu i Financijskog izvješća Javne ustanove za upravljanje zaštićenim dijelovima prirode na području Koprivničko-križevačke županije za 2018., s prijedlogom Zaključka,
   12. Donošenje Odluke o osnivanju Javne ustanove za upravljanje zaštićenim dijelovima prirode na području Grada Đurđevca,
   13. Razmatranje Izvješća o stanju okoliša Koprivničko-križevačke županije za razdoblje 2015. – 2018. godine, s prijedlogom Zaključka,

* 1. Razmatranje Izvješća o radu Povjerenstva za ravnopravnost spolova Koprivničko-križevačke županije za 2018. godinu, s prijedlogom Zaključka,
  2. Razmatranje Izvješća o radu Savjeta za razvoj civilnog društva u Koprivničko-križevačkoj županiji za 2018. godinu, s prijedlogom Zaključka,
  3. Razmatranje izvješća o radu i financijskim rezultatima zdravstvenih ustanova za 2018. godinu, s prijedlogom Zaključka:
     1. Opće bolnice „Dr. Tomislav Bardek“ Koprivnica,
     2. Zavoda za hitnu medicinu Koprivničko-križevačke županije,
     3. Zavoda za javno zdravstvo Koprivničko-križevačke županije,
     4. Doma zdravlja Koprivničko-križevačke županije,
     5. Ljekarni Koprivnica,
     6. Ljekarne Križevci,
  4. Razmatranje Izvješća o radu i Godišnjeg obračuna Doma za starije i nemoćne osobe Koprivnica za 2018. godinu, s prijedlogom Zaključka,

* 1. Razmatranje Informacije o pružanju usluga pomoći u kući starijim osobama u 2018. godini, s prijedlogom Zaključka,
  2. Razmatranje Informacije o stipendiranju i kreditiranju studenata Koprivničko-križevačke županije za 2018. godinu, s prijedlogom Zaključka,
  3. Razmatranje Analize stanja sustava civilne zaštite u 2018. godini za Koprivničko-križevačku županiju,
  4. Razmatranje Izvješća o elementarnim nepogodama u 2018. godini na području Koprivničko-križevačke županije, s prijedlogom Zaključka,
  5. Donošenje Plana djelovanja Koprivničko-križevačke županije u području prirodnih nepogoda za 2019. godinu,
  6. Donošenje Zaključka o davanju suglasnosti na Odluku Osnovne škole Koprivnički Bregi o izdavanju odobrenja za brisanjem prava besplatnog korištenja i dozvolu Gradu Koprivnici da pokrene postupak uknjižbe prava vlasništva,
  7. Donošenje Zaključka o prijenosu nabavljene nefinancijske imovine Osnovnoj školi Fran Koncelak Drnje,
  8. Donošenje Zaključka o prijenosu nabavljene nefinancijske imovine Osnovnoj školi Franje Viktora Šignjara Virje,
  9. Razmatranje Izvještaja o korištenju sredstava Proračuna Koprivničko-križevačke županije za 2019. godinu - Proračunska zaliha, s prijedlogom Zaključka, za:

1. siječanj,
2. veljaču,
3. ožujak,
   1. Donošenje Zaključka o prihvaćanju darovanja nekretnina upisanih na kčbr. 32, K.O. Hlebine,

* 1. Pitanja i prijedlozi članova.

PREDSJEDNIK: Sjednice su održali: Odbor za financije i proračun, Odbor za obrazovanje, kulturu, znanost, sport i nacionalne manjine, Odbor za gospodarski razvoj, Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost, Odbor za poljoprivredu, šumarstvo i vodoprivredu, Odbor za zaštitu okoliša i prostorno uređenje, Odbor za statut i poslovnik i Odbor za izbor i imenovanja.

Klubovi članova Županijske skupštine također su održali sastanke.

Prelazimo na 1. točku dnevnog reda.

Točka 1.

PREDSJEDNIK: Prijedlog Izmjena i dopuna smo primili. Raspravu su proveli odbori sazvani za ovu sjednicu i podržali su prijedlog.

Obrazloženje daje župan Darko Koren.

DARKO KOREN: Izmjene i dopune proračuna su svođenje stanja financija na stvarno stanje u određenom trenutku koje je uvjetovano novonastalim okolnostima koje su se pojavile. Tako je i ova izmjena Proračuna u tom smislu pripremljena. Izmjenom su ukupni prihodi i primici proračuna, koji su za 2019. godinu bili planirani u iznosu 465,8 milijuna kuna, povećani za 21.370.000,00 kuna. To se povećanje odnosi na povećanje prihoda poslovanja u iznosu od 9,7 milijuna kuna i povećanje primitaka koje iznosi 11,6 milijuna kuna. Stoga je novi plan prihoda i primitaka 487,2 milijuna kuna.

U okviru prihoda poslovanja proračuna Županije do značajnih promjena došlo je u dijelu namjenskih prihoda i prihoda od pomoći kod proračunskih korisnika. U okviru primitaka od financijske imovine i zaduživanja došlo je do povećanja u iznosu od 11,6 milijuna kuna, a što se odnosi na dugoročno zaduženje naše Opće bolnice za sufinanciranje EU projekta dnevne bolnice i projekta energetske obnove za obnovu zgrade praonice rublja i zgrade paviljona.

Na rashodovnoj strani rashodi i izdaci bili su planirani u iznosu 451,6 milijuna kuna, a ovim izmjenama povećani su i rashodi i izdaci za 21.370.000,00 kuna. Od toga su rashodi poslovanja povećani za 11 milijuna kuna, a rashodi za nabavu nefinancijske imovine 10,3 milijuna kuna. Ukupni rashodi poslovanja ovim izmjenama povećani su za 2,9%, a rashodi za nabavu nefinancijske imovine za 17,10%. Izdaci za financijsku imovinu i otplatu zajmova nisu se mijenjali. Novi plan rashodi i izdataka tako iznosi 473 milijuna kuna.

Promjene po razdjelima upravnih odjela su u svim upravnim odjelima. Ono što treba posebno naglasiti je Upravni odjel za zdravstveno socijalne djelatnosti gdje je predloženo ukupno povećanje 18,5 milijuna kuna. Isto tako predlaže se povećanje rashoda u iznosu od 150.000,00 kuna za javne ustanove u zdravstvu. To se odnosi na povećanje rashoda specijalističko konzilijarne zaštite u našim gradovima Križevcima i Đurđevcu, odnosno povećanje cijene tih usluga.

U okviru glave 602 – Opće bolnice predlaže se povećanje za 18,4 milijuna kuna, što se najviše odnosi na redovnu djelatnost Bolnice financiranu iz vlastitih prihoda i na rashode za građevinske radove za prijavu projekta koji sam spomenuo.

Kod Upravnog odjela za obrazovanje je povećanje od 1,5 milijuna kuna. Kod Upravnog odjela za gospodarstvo 370.000,00 kuna i u Službi ureda župana 145.000,00 kuna, što se odnosi na izradu Studije za potrebe plana razvoja širokopojasnog interneta.

Predlažem da usvojite ovako predložene izmjene i dopune Proračuna.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

ŽELJKO LACKOVIĆ: Smatramo da je zaduženje za ulaganje u zdravstvo opravdano. Želim s ovog mjesta jasno reći da smatramo da bi potezi koji se vuku u kvaliteti pružanja zdravstvene usluge trebali biti još odlučniji i da bi se trebala iznaći sredstva, a s obzirom na povećane izvorne prihode koje ostvaruju jedinice lokalne i područne samouprave, tako i naša Županija, moguće su i kvalitetnije, a naročito danas jeftina i povoljna zaduživanja, da se konačno riješi pitanje pedijatrije u našoj Bolnici. Znam da postoje planovi, traže se rješenja, ali nakon što smanjimo gubitke na energentima, vrijeme je i moglo se već sada, s obzirom da imamo izuzetno povoljne linije zaduživanja, imamo izuzetno punjenje proračuna, osigurati potrebna sredstva i organizirati službu pedijatrije na jedan humaniji način sa standardom koji bi, konačno, mogao zadovoljiti potrebe i djece bolesnika, a i roditelja koji imaju potrebu biti s djecom kada su im djeca bolesna. Također mi je žao što u ovom rebalansu Proračuna ne vidim stavke koje se odnose na projekte o kojima sam htio da nas župan izvijesti u posebnoj točki. Može nas o tome pod ovom točkom raspraviti i odgovoriti zašto susjedna Virovitičko-podravska županija ima, što izgrađenih 2000, što prijavljenih 2000 hektara, što najavljenih 2000, znači ukupno 6000 hektara poljoprivrednih površina spremnih za navodnjavanje. Zašto naša Županija nema jednu riječ da o tome kaže, a novci su na stolu. Da li je tu u pitanju promjena smjera ove Županije u nekom drugom smjeru od poljoprivrede ili se nešto drugo krije? Da li je u pitanju nesposobnost ljudi koji upravljaju Županijom, to će, očito, pokazati vrijeme, ili župan u raspravi.

PREDSJEDNIK: Otvaram raspravu.

Ako se nitko ne javlja, molim župana da se očituje na raspravu gospodina Lackovića.

DARKO KOREN: Obzirom da se radi o točki dnevnog reda Izmjene i dopune proračun, a sastavni dio su projekti u zdravstvu, mogu, informativno, ponoviti ono što sam u uvodnom obrazloženju rekao, da je osnovna sadržaja ovih izmjena projekt dnevne bolnice, dijelom kojeg su predviđena ulaganja u Odjel pedijatrije. Ravnatelj Bolnice dr. Devčić može o tome reći više. Mi smo nedavno prilikom potpisivanja ugovora sa izvođačima radova obišli prostor pedijatrije gdje smo zaključili da su nužna ulaganja po mnogim osnovama i potrebama i to nije sporno. Mislim da otprilike oko 7 do 8 milijuna kuna, je u okviru ovog projekta predviđeno i podizanje standarda na odjelu pedijatrije. Sigurno da su potrebe i veće od toga. Mi smo neposredno prije sjednice na Klubu istaknuli specifičnost odjela pedijatrije u bolnici. To je jedan poseban odjel koji na neki način mora na drugačiji način funkcionirati nego svi ostali odjeli. Svaki pacijent na pedijatriji sa sobom donosi najmanje dva pacijenta, jer su tu i roditelji. Sigurno da prostorno i kadrovski to iziskuje značajnije napore nego na drugim odjelima. U ovom smislu primjedbe uvažavamo ju, ona postoji. Rekao sam jedan dio ove investicije namijenjen je upravo za taj odjel. U razgovoru s nekim drugim izvorima iz kojih ćemo kompletirati opremu u tom odjelu, tako da smatram da ćemo značajno podići standard i razinu usluge na odjelu pedijatrije.

Što se tiče primjedbi, mislim da one nisu tema točke dnevnog reda, nije tema ovih izmjena i dopuna, nešto čega nema, nego nečeg čega ima. Isto tak kao što u nekim drugim županijama postoje neki programe, kod nas ne, tako je i obratno.

Ne volim se uspoređivati s drugim županijama ni sa svojim kolegama, jer vas to povuče da kažete nešto što nije za njih pozitivno. Mogao bih npr. reći da u našoj Županiji postoji određeni broj kilometara brze ceste ili auto ceste, a Virovitička županija, zamislite, nema niti jednog metra auto ceste.

Pitanje navodnjavanje može se postaviti pod točkom „Pitanja i prijedlozi“. Pročelnik za gospodarstvo može kompetentno odgovoriti.

PREDSJEDNIK: Zaključujem raspravu i dajem prijedlog Izmjena i dopuna Proračuna glasovanje.

Županijska skupština sa 34 glasa „za“ i 1 „suzdržan“ donosi

**Izmjene i dopune proračuna Koprivničko-križevačke županije**

**za 2019. godinu i projekcija za 2020. i 2021. godinu**

Izmjene i dopune Proračuna prilažu se zapisniku i čine njegov sastavni dio.

Točka 2.

PREDSJEDNIK: Prijedlog Odluke smo primili. Raspravu su proveli Odbor za financije i proračun i Odbor za statut i poslovnik i nemaju primjedbi.

Obrazloženje, ako je potrebno, može dati župan Darko Koren.

Da li se predstavnici Odbora žele javiti?

Da li se predstavnici klubova članova žele javiti?

ŽELJKO LACKOVIĆ: Rado bih čuo obrazloženje. Mislim da je Odluka o izvršenju proračuna vezana za sredstva koja Županija ostvaruje više, u odnosu na prethodno razdoblje, riječ je o povećanim izvornim prihodima, pa bi bilo zanimljivo čuti koliko su mjere izravnanja koje se provode po Odluci o financiranju jedinica lokalne samouprave, stvorile više prihoda u odnosu na razdoblje prije toga.

DARKO KOREN: Za prošlu 2018. godinu po toj osnovi prihodovali smo 5,7 milijuna kuna. Nije nekakva značajna cifra, ali u svakom slučaju će nam poslužiti za određene programe, a jedan od njih je sufinanciranje kredita za liječnike koji upravo dogovaramo sa poslovnim bankama i sa Hrvatskom liječničkom komorom.

PREDSJEDNIK: Dajem prijedlog Odluke na glasovanje.

Županijska skupština sa 34 glasa „za“ i 1 „suzdržan“ donosi

**Odluku o izmjeni Odluke o izvršavanju Proračuna**

**Koprivničko-križevačke županije za 2019. godinu**

Odluka se prilaže zapisniku i čini njegov sastavni dio.

Točka 3.

PREDSJEDNIK: Prijedlog Odluke smo primili. Raspravu je proveo Odbor za financije i proračun i nema primjedbi.

Obrazloženje daje pročelnik za financije Darko Masnec.

DARKO MASNEC: U Proračunu je predviđeno da se projekt „Dnevne bolnice“ vrijednosti 11,7 milijuna kuna financira iz sredstava i zaduženja kod Podravske banke uz uvjete koji su ovdje navedeni. Radi se o kreditu na 10 godina, sa 2% kamatnom stopom, nominiranom u kunama bez valutne klauzule. Pod istim uvjetima je i drugi kredit koji se odnosi na sufinanciranje vlastitog učešća projekta energetske učinkovitosti, koji se provodi u našoj Bolnici. Kredit je na 10 godina sa istom kamatnom stopom, nominiranom u kunama bez valutne klauzule. Otplata je planirana od 2020. godine, pa na dalje.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu.

DEJAN KUTIČIĆ: Imam jedno pitanje, na koje mi može odgovoriti gospodin Masnec, budući je on izlagao. Iz obrazloženja vidimo kako je taj projekt rađen 2016. godine, s tadašnjim cijenama i troškovnikom, zatražena su bespovratna sredstva iz europskih strukturnih fondova, 24. kolovoza 2017. godine, a postupak javne nabave objavljen je 23. 11. 2018. dakle 15 mjeseci naknadno. U međuvremenu kada je završen postupak javne nabave 2019. troškovi su značajno porasli. Zbog toga trebamo podići kredit da bi to se zatvorila financijska konstrukcija. Zanima me gdje smo bili tih 15 mjeseci, što se dogodilo u tom periodu da to toliko kasni. Moram pohvaliti da se bolnica obnavlja, jer bolnica u kojoj radim već 20 godina bolnica se ne obnavlja. Svi ministri su položili kamen temeljac, ali nikako da se krene dalje.

DARKO MASNEC: Projekt cjelodnevne bolnice nominiran je i financiran 100% bespovratnim sredstvima i on iznosi cca 36 milijuna kuna. U tom iznosu je skoro 13 milijuna kuna nabava opreme koja je tijekom tih godinu dana izvršena. Kod EU fondova su potrebne velike procedure i kontrole, naročito kod opreme. Ta oprema je nabavljena i potrošena. Proces i postupak javne nabave ima zakonske okvire, tu se radi o velikom iznosu, to ima svoj tijek i traje. S obzirom da su troškovnici rađeni 2016., tada su i cijene bile drugačije, do danas su one u građevinarstvu narasle, u postupku javne nabave imali smo tri ponude, najpovoljnija ponuda je bila 31 milijun kuna, mi smo u projektu imali bespovratnih 20 milijuna i 11,7 milijuna kuna morali smo kreditom zatvoriti financijsku konstrukciju, jer smo do sada potrošili sredstva, nabavili smo opremu koja je bila planirana kupiti se iz tog projekta. To je jedino obrazloženje. Ukoliko bi od toga odustali morali bi vratiti potrošena sredstva i ne bi mogli koristiti ovih 35 milijuna.

PREDSJEDNIK: Glasovat ćemo o svakoj odluci pojedinačno.

Županijska skupština, glasujući o svakom prijedlogu odluke posebno, jednoglasno sa 35 glasova „za“ donosi

**Odluku o davanju suglasnosti za zaduženje Općoj bolnici „Dr. Tomislav Bardek“ Koprivnica kod Podravske banke d. d. za:**

1. **sufinanciranje projekta „Dnevne bolnice“,**
2. **sufinanciranje projekata energetske obnove.**

Odluke se prilažu zapisniku i čine njegov sastavni dio.

Točka 4.

PREDSJEDNIK: Izvješće smo primili. Raspravu je proveo Odbor za gospodarski razvoj i podržao Izvješće.

Obrazloženje daje predstojnica Hrvatskog zavoda za zapošljavanje, Područne službe Križevci gospođa Vesna Kuterovac.

VESNA KUTEROVAC: Kao što se može vidjeti u Izvješću je podatak da je u 2018. godini došlo do povećanja zaposlenosti na području Županije. Istovremeno trend smanjenja nezaposlenosti i dalje se smanjuje. Krajem 2018. godine u evidenciji Zavoda za zapošljavanje bilo je prijavljeno 2.096 nezaposlenih osoba što je za 31,9% manje nego godinu dana ranije, odnosno 983 osobe manje. Najveći pad nezaposlenosti se dogodio u našoj Županiji. Naša Županija je druga po redu s najmanjim brojem nezaposlenih, manji broj ima jedino Ličko-senjska županija. Također je smanjen broj novo prijavljenih osoba u evidenciju nezaposlenih za 19,1% tako da se u evidenciju nezaposlenih osoba prijavilo 5.113 osoba u 2018. godini. Najveći broj odjavljenih iz evidenciju zbog zapošljavanja. Stopa zapošljavanja, odnosno broj zaposlenih osoba u odnosu na one osobe koje su tražile posao u 2018. godini je najbolja u Republici Hrvatskoj 44,7% u odnosu na prosjek Hrvatske 38,1%. U inozemstvu se prošle godine zaposlilo 94 osobe, podatak koji mi imamo. Na sezonskim poslovima u turizmu 270 osoba, a poslodavci su prijavili potrebe za radnicima njih 5.445 i to najviše u prerađivačkoj industriji, građevinarstvu, obrazovanju i ostalim zanimanjima.

Postavlja se pitanje kako zadovoljiti ovih, preko 5.500 prijavljenih, potreba od strane poslodavaca. Naravno da moramo biti mudri i taj nedostatak radne snage prevladati, što kroz mjere aktivne politike zapošljavanja koje predstavlja jedan od najvažnijih korektiva u reguliranju stanja na tržištu rada.

Od 2017. godine u Hrvatskoj se provodi paket devet mjera, plus dvije podmjere, „od mjere do karijere“. U prošlo godini za te mjere rezervirano je 1,6 milijardi kuna. Ciljevi tih mjera je povećanje stope zaposlenosti i usklađivanje ponude i potražnje na tržištu rada i jačanje aktivnosti informiranja sudionika na tržištu rada. U našoj Županiji u mjere aktivne politike zapošljavanja u 2018. godini uključili smo 859 osoba, što je svega za 18% manje nego u 2017. Posebno smo vodili računa o obrazovanju nezaposlenih osoba iz razloga nedostatka stručne radne snage. Jako je važno obrazovati postojeću radnu snagu, podizati njezinu konkurentnost. Tako je preko mjera obrazovanja uključeno 285 što nezaposlenih osoba, što zaposlenih osoba kako bi se podigla konkurentnost. Isto tako morali smo voditi računa o onim najteže zapošljivim osobama, a to su dugotrajno nezaposlene osobe, osobe romske nacionalne manjine, osobe s invaliditetom. Posebno nas veseli što je mjera samozapošljavanja, odnosno potpore za samozapošljavanje i dalje prepoznata kao jedna od najjačih mjera. U 2018. godini 144 nezaposlene osobe pokrenule su svoj vlastiti posao i na taj način riješile pitanje svoje egzistencije. Sudjelovali smo u svim ostalim aktivnostima vezanim uz profesionalno usmjeravanje i usmjeravanje djece osnovnih škola u upis u deficitarna zanimanja, jer ne možemo samo kroz ove mjere koje mi provodimo, nadoknaditi i spriječiti taj raskorak na tržištu rada.

Isto tako prepoznali smo da se moramo posvetiti svakoj nezaposlenoj osobi. Za te nezaposlene osobe osmislio se aktivacijski program u trajanju od dva mjeseca, tjedan dana intenzivnog grupnog rada kako bi ojačali svoje potencijale i preostalih dva mjeseca individualnog rada. Od 8. mjeseca do kraja prošle godine 122 osobe uključene u aktivacijski program, tri mjeseca nakon početka programa 42 osobe su se zaposlile, 11 je uključeno u obrazovanje. Ono što je isto tako važno morali smo i dalje raditi na uključivanju osoba bez završene osnovne škole u završetak osnovne škole. U evidenciji imamo prijavljeno 13,2% osoba bez završene osnovne škole.

U 2018. godini HZZO – Područni ured Križevci bio je partner u deset projekata financiranih iz Europskog socijalnog fonda. Ono što je najznačajnije spomenuti, jedan od projekata lokalne inicijative za zapošljavanje je faza III, „Partnerstvo za sve“, čiji je nositelj PORA razvojna agencija, gdje radimo na povećanju zapošljavanju teže zapošljivih skupina, kroz provedbu inovativnih lokalnih inicijativa za poticanje zapošljavanja i jačanje lokalnog partnerstva.

Drugi program je program „Zaželi“, zapošljavanje žena gdje smo partneri u sedam projekata, kroz koji projekt se uspjelo zaposliti 165 žena i to prvenstveno iz nepovoljnijih ciljanih skupina, koje aktivno rade na pomoći starijim osobama na području naše Županije. Sudjelovali smo u kampanji zaposli se u Hrvatskoj, prvenstveno promovirajući mjere aktivne politike zapošljavanja.

PREDSJEDNIK: Da li se predstavnici Odbora žele javiti?

Da li se predstavnici klubova žele javiti?

TOMISLAV KUČINA: Mogu reći da možemo biti zadovoljni s ovim Izvješćem, jer se u njemu vidi pad nezaposlenosti od 1000 osoba manje u protekloj godini u odnosu na 2017. godinu i povećanje zaposlenih za 500 osoba.

Tu se pojavljuje razlika od 500 osoba, da li su to gospodarstva drugih županija bolja i kvalitetnija, pa privlače radnu snagu iz naše Županije?

Ovi podaci o zaposlenosti, odnosno nezaposlenosti nisu samo na području naše Županije nego su i na području cijele Republike Hrvatske, jer je došlo do situacije da je bio nedostatak radnih mjesta, do situacije kada je nedostatak kvalitetne radne snage. Spomenuli ste mjere politike zapošljavanja, molit ću tu za dvije informacije, koliko su one učinkovite, pogotovo one dvije mjere, jedna je stručno osposobljavanje za rad bez zasnivanja radnog odnosa. Koliko je tih ljudi, nakon proteka tih godinu dana ostalo raditi u tim tvrtkama, ustanovama gdje su bili na osposobljavanju, a koliko ih se vrati natrag u Zavod za zapošljavanje?

Drugo pitanje vezano je za obrazovanje i prekvalifikaciju nezaposlenih. Koliko ih se nakon završene dodatne prekvalifikacije, obrazovanja, zaposli u struci za koju su osposobljeni?

U ovom Izvješću, a tako u svakom izvješću, koje dajete, dajete preporuku županijskoj upravi vezano za upisne kvote u srednje i obrtničke škole, točno koja zanimanja su potrebna u povećanju upisnih kvota, zanimanja koja su deficitarna na tržištu rada i dajete preporuke za suficitarna zanimanja na tržištu rada za koja bi trebalo doći do smanjenja upisnih kvota u srednje škole. Zanima me kako županijska uprava reagira na tu informaciju? Da li ju samo primi na znanje ili po njoj i postupa. Možda možemo u Izvješću vidjeti odgovor, ako pogledamo broj raspisanih slobodnih mjesta u srednjim školama u proteklih par godina, ako su oni konstanta cijelo vrijeme, znači da županijska uprava ne reagira na te informacije.

Kad sam spomenuo upisne kvote, škole, postavit ću dva pitanja koja nisu direktno vezana za ovu temu, ali su dosta aktualna u zadnje vrijeme. To je Mreža škola u kojoj se spominje ukidanje ili spajanje nekih određenih škola na području naše Županije. Što se poduzima u vezi s time? Da li je ta informacija, koja dolazi iz Ministarstva, samo preporuka ili obveza po kojoj će se morati postupiti?

PREDSJEDNIK: Otvaram raspravu za članice i članove.

DEJAN KUTIČIĆ: Pohvaljujem Izvješće koje je iscrpno i daju se iščitati zanimljivi podaci. Vi ste gospodine župane inženjer građevine i vjerojatno znate matematiku bolje od mene. Ako je nezaposlenost smanjena za 31,9% zbog izlaska iz evidencije i zaposleno je 1,8% više osoba u našoj Županiji. Što se dogodilo s razlikom od 30,1% osoba, nakon što su izašle iz evidencije? Ako uzmemo korekcijski faktor, osoba koje su otišle u mirovinu to je 10%, uzmemo osobe koje su stekle pravo po drugim osnovama, to pretvorimo u stvarne osobe, onda ćemo doći do podatka da nam nedostaje 1.460 osoba koje bi trebale biti na Zavodu za zapošljavanje, ali ih nema. Gdje su te osobe? Ako uzmemo koleraciju sa procjenom Državnog zavoda za statistiku naše Županije, koji je 2017. izdalo naputak, odnosno viđenje situacije da ima 1000 stanovnika manje u našoj Županiji nego 2016. te da će se taj trend nastaviti, jer vjerujemo Zavodu za statistiku, onda možemo reći sa nekakvom statističkom pogreškom od 15% da su to upravo te osobe koje su napustile našu Županiju, osobe koje bi trebale biti na zavodu za zapošljavanje, a nema ih. Znači, našu Županiju napustilo je preko 1000 osoba i njih zato ovdje nema. To je nažalost, loša politika koja se ovdje vodi. Ako ćemo nastaviti dalje tim tempom, onda gospodine župane, kada ćete vi ići u mirovinu, u našoj Županiji će nestati jedan grad veličine Đurđevca, a kada ću ja ići u mirovinu, pitanje je da li ću uopće ići u mirovinu u našoj Županiji. U tom slučaju neće biti oko 30.000 stanovnika, to je jedan grad kao Koprivnica. Tko će zapravo ovdje ostati? Zašto? Nemojmo se skrivati iza činjenica i pričati bajke da se u našoj Županiji ne zapošljava po stranačkoj liniji. Svi mi znamo, zadnji puta sam govorio o tome da se u našoj Županiji zapošljava, a tako i u Hrvatskoj, imamo osobe koje su završile fakultet, mlađe su od 30 godina, a rade kao konobari. Mogu ih nabrojiti, ali neću. Što oni kažu, ne mogu se zaposliti zato jer nisu članovi HDZ-a da bi se zaposlili u INI, nisam član HNS-a da bi se zaposlio u HEP-u. To su činjenice. Zato mi gubimo stanovnike. Zato oni nisu u Zavodu i zbog toga se oni zapošljavaju vani.

VESNA KUTEROVAC: Vezano na ostanak nakon stručno osposobljavanja bez zasnivanja radnog odnosa. U 2018. godini 108 osoba uključeno je u stručno osposobljavanje bez zasnivanja radnog odnosa, što je značajno smanjenje na prethodne godine, kriteriji, pogotovo za javni sektor su postavljeni tako da nitko u javnom sektoru u 2018. godini nije mogao koristiti više od 3% polaznika, a to bi značilo jedan polaznik za jednu instituciju. To iz razloga da se ne događa da osobe završe osposobljavanje i da ostanu bez posla, a s druge strane privatni sektor ima veliku potražnju. Što se privatnog sektora tiče, svaka osoba je ostala u zaposlenju kojoj je poslodavac ponudio, a oni svima nude iz razloga što trebaju radnike. Neki nisu ostali jer svojevoljno nisu htjeli ostati, našli su neku drugu priliku. Mi se moramo osvijestiti jer to čujemo na svakodnevnoj razini, puno razgovaramo s poslodavcima i sa nezaposlenim osobama, nezaposlene osobe su trenutno u poziciji da mogu birati, jer potrebe postoje i poslodavci su spremni poboljšati uvjete i ponuditi bolje plaće da bi zadržali radnike.

Što se tiče obrazovanja nezaposlenih osoba, ono se provodi kroz nekoliko mjera. Obrazovanje direktno kod poslodavca i to je mjera osposobljavanja na radnom mjestu, kao što smo čuli nema adekvatne stručne radne snage i pribjegli smo mjeri gdje zaposleni uče direktno uz mentora kod poslodavca. Ti poslodavci koji su uložili svojih šest mjeseci ili manje, koliko traje mjera, isto tako svima su ponudili zaposlenje, svi koji su željeli mogli su ostati.

Što se tiče obrazovanja u obrazovnim institucijama, za verificirane obrazovne programe, tu redovito pratimo ulaz i izlaz nezaposlenih osoba. Zadnji podatak koji mogu reći, sa 24. 4. ove godine, 86% se uspješno zaposlilo. Nezaposlenost je jako mala, moram reći, mi stalno stojimo njima nad glavom i upućujemo ih. Ne može se dogoditi da oni nešto ne mogu ili neće prihvatiti, postoje teže zapošljive osobe koje su na liječenju, ili iz nekih drugih razloga ne mogu ulaziti u svijet rada. Oni koji su ulazili u obrazovanje, to su zdravi, sposobni, prošli liječnički pregled. To je podatak koji se redovito obrađuje, svaki tjedan dobivamo te statističke podatke.

DARKO KOREN: Bilo je tu nekih konstatacija koje izlaze van konteksta ovog dokumenta kojeg je ravnateljica prezentirala i odgovora koje je ona dala. Radi se o političkom prostoru kojega gospodin Kutičić uvijek koristi. Možda bi najbolje bilo ništa ne komentirati. Nevjerojatno je kako se iz jednog izvješća koje je krajnje pozitivno, koje zaista, nakon dugo vremena ukazuje na činjenicu da su se određeni pokazatelji pozitivno dogodili i da spadamo, po tim svim pokazateljima, a statistika valjda vrijedi jednako za sve, među vodeće Županije. Nevjerojatno je kako se onda iz toga može stvoriti jedna priča koja je toliko negativna i apsolutno je primjer, za jednog od razloga zašto ljudi odlaze iz ove države. Upravo zbog ovakvog jednog prikazivanja stanja za kojeg nitko ne kaže da je dobro, da je idealno, ali isto tako činjenica da određeni trendovi su pozitivni. Vi ste to tako filmski izrežirali u negativu da je to prosto brutalno. To je jedan tipični živozidaški nastup, što gore, to bolje i nigdje ništa ne valja, sve je crno, svi su se odselili i vi ćete se, valjda, odseliti i mi možemo samo plakati. To je za mene bolesno i to se ne može ni s kamionom C vitamina izliječiti, što je uobičajena praksa liječenja Živog zida. Tako da ne bi dalje od toga komentirao.

RATIMIR LJUBIĆ: Što se tiče koordinacije upisa u srednje škole, mi već dvije godine aktivno radimo partnerski, Zavod za zapošljavanje, Gospodarska komora, Obrtnička komora, strukovne škole i Županija, nastojimo upisnu politiku naših škola uskladiti sa potrebama tržišta rada. Nije to lako ni jednostavno, potrebe su puno veće od kapaciteta škola i koliko djece imamo. Ove godine možemo upisati 1050 djece koliko ih izlazi iz 8. razreda. Trećina se upisuje u gimnazijske programe, trećina u trogodišnje strukovne programe i trećina u četverogodišnje strukovne programe. Bazirali smo se prvenstveno na potrebama naših gospodarstvenika, privrednika i obrtnika. Potrebe su velike. Isto tako smjernice Zavoda za zapošljavanje su dosta jasne. Upisne kvote koje jesu proizlaze iz mogućnosti škola, kapaciteta škola, ali i kapaciteta kvalitetno dobre prakse u tvrtkama, a isto tako da se zadovolje sve potrebe. Potreba je trenutno za 100 zidara u našoj Županiji, ali nema ni kapaciteta prakse, nema ni interesa. Isto tako potreba je za 100-tinjak medicinskih sestara. Radimo koliko možemo, da škole mogu kvalitetno odraditi program, da se može napraviti kvalitetna praksa, a isto tako da se udovolje sve potrebe. Ovog trenutka potrebe za radnom snagom, pogotovo majstorskih zanimanja su pet puta veće od kapaciteta naših škola.

Što se tiče Mreže škola, o čemu se ovih dana dosta piše, stav županijske uprave je da smjernice Ministarstva znanosti, obrazovanja i sporta koje su nam dostavljene nisu dovoljno precizirane. Odgovorili smo Ministarstvu da ih pojasni. Mi imamo naše škole s kojima smo zadovoljni, dobro su organizirane, kvalitetno i dobro rade, imamo četiri škole ispod 150 učenika, ali ovog trenutka smo stava da te škole moraju ostati kao matične škole, dok se ne donese neki zakonski okvir, ako će biti donesen od Vlade ili Ministarstva, normalno da ćemo morati postupiti po tome. Do tada će škole ostati kao što jesu, takav je stav županijske uprave.

PREDSJEDNIK: Zaključujem raspravu i dajem na glasovanje Izvješće.

Županijska skupština sa 34 glasa „za“ (trenutno prisutnih) donosi

**Zaključak o prihvaćanju Izvješća o problematici nezaposlenosti**

**i zapošljavanja iz evidencije nezaposlenih na području**

**Koprivničko-križevačke županije u 2018. godini**

Materijal se prilaže zapisniku i čini njegov sastavni dio.

Točka 5**.**

PREDSJEDNIK: Prijedlog Odluke smo primili. Raspravu je proveo Odbor za gospodarski razvoj i podržao prijedlog.

Obrazloženje daje ravnateljica PORE Melita Birčić.

MELITA BIRČIĆ: PORA Regionalna razvojna agencija kao regionalni koordinator ima obvezu izrade kako strateškog dokumenta, Županijske razvojne strategije o budućem planu razvoja Koprivničko-križevačke županije, tako i ostalih provedbenih akata. Ovaj Akcijski plan jedan je od takvih dokumenata i izrađen je temeljem metodologije koju je propisalo Ministarstvo regionalnog razvoja i fondova europske unije.

Izvor za financijska sredstva koja su navedena u Akcijskom planu kao što vidite bili su Proračun Županije i ustanova u vlasništvu Županije, proračuni jedinica lokalne samouprave, ustanova i trgovačkih društava u njihovom vlasništvu te proračun Hrvatskih cesta od kojih smo zaprimili podatke.

Ukupno planirana vrijednost u Akcijskom planu za 2019. i 2020. za ostvarenje definiranih strateških ciljeva je nešto više od 1,530 milijardi kuna. Kada gledamo po strateškim ciljevima, možemo reći da strateški cilj 1. koji se odnosi na povećanje konkurentnosti gospodarstva i učinkovitosti resursa nosi 31,7% od planiranog iznosa.

Strateški cilj broj 2 koji se odnosi na poboljšanje prometne i komunalne infrastrukture zauzima 50,6% tog iznosa.

Strateški cilj broj 3 koji se odnosi na povećanje učinkovitosti ljudskih potencijala i poboljšanje društvenog standarda zauzima 13,4% planiranog iznosa.

Strateški cilj broj 4 koji se odnosi na unapređenje održivog korištenja prirodnih i kulturnih vrijednosti i poboljšanje sustava zaštite i spašavanja zauzima 4,3% planiranog iznosa.

Kada gledamo strukturu financiranja vidjet ćete da najviše što je planirano od izvora, zastupljen je izvor sredstava iz EU fondova, 54,4%. Drugi po redu su lokalni proračuni 16,3%. Nadalje državni proračun 15,2% planiranog iznosa. Isto tako ostali izvori 8,6% i županijski proračun 5,5% planiranog iznosa.

Akcijski plan predstavlja sublimaciju svih planova dionika koji su uključeni za 2019. i 2020. godinu.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

ŽELJKO LACKOVIĆ: Cijenjena ravnateljice ja nisam razumio ništa što ste vi rekli. Zadnjih par godina radim na projektima koji se financiraju sredstvima Europske unije. Možda je to bila vaša intencija da napišete nešto što neće nitko razumjeti, onda ste uspjeli. Vi ste govorili o cilju broj 1, pa ste prešli na cilj broj 2, tako dalje. Mogu reći da je vaš cilj 1 s 310 milijuna u 2019. pada na 177 milijuna u 2020. godini. Ne znam zašto pada, pa onda cilj 3 pada vam sa 116 milijuna na 89 milijuna kuna. Zamislite takvu raspravu. Da li smo mi ozbiljni ljudi, političari? Što mi ovdje radimo? Mi tjeramo svakog zdravog čovjeka, zdravog razuma iz ove zemlje van. Ako ovi ljudi koji tu sjede, dižu ruke i glasaju, ako oni nemaju pravo čuti što ste vi to u Razvojnoj agenciji suvislo, pametno, složili kao nekakav akcijski plan, strategiju što ćete zajedno sa županijskim vodstvom provoditi, onda tko će to drugi trebat čuti, kome ćete drugom to obrazlagati?

Kao što ste čuli na početku, postavilo se pitanje Županije, kao jedinog prihvatljivog i mogućeg prijavitelja za mjeru 8.4.1. omogućavanje navodnjavanja poljoprivrednih površina. Toga kod vas nema. Nismo čuli da li je to cilj 1, 2, 3. da li ste nešto napravili po tom pitanju ili ste samo prikupili podatke od općina, sublimirali ih unutra i isporučili ovakav jedan dokument. Ovo nije vrijedno stručne rasprave, ovo je vrijedno ovakve političke rasprave, ne znam kakve druge rasprave. O ovome se ozbiljno ne može raspravljati. Dok razvojne agencije imaju svoje akcijske planove, bez obzira kako ste vi trebali njega sastaviti sukladno smjernicama, vi ste njega trebali predstaviti, npr. gospodin Felak zna, da li je u našoj Županiji prijavljen ili nije prijavljen projekt navodnjavanja, ali on to ne zna ili netko od ljudi koji se ovdje bave poljoprivredom. Isto tako trebali li, kao što je gospođa prije trebala jasno reći da li članska iskaznica pomaže ili ne, nije smisao ovih podataka. Pitao vas je gospodin Kutičić da li članska iskaznica pomaže kod zapošljavanja, da, pomaže i kod HDZ-a, kod HNS-a, i kod HSU-a i kod svih drugih. To je činjenica. Morate reći ljudima tako je.

Ravnateljice, ovo nije ozbiljno prezentiranje, možda je materijal napravljen korektno, ali vi znadete da naša Županija jednostavno ne prijavljuje i ne funkcionira, pa ni sada nakon što je župan maknuo tu službu za EU fondove iz svojeg ureda jer mu je taj vrući krumpir bio preblizu njega, pa je oprao ruke i maknuo ga dalje od sebe. Ne vidim da to funkcionira. Gospodin Sobota zna, ako ima neki projekt navodnjavanja blizu Kalinovca, što je s tim? Da li smo prijavili to? Da li smo prijavili škole za energetsku obnovu? Da li je to cilj strategija da naše škole budu energetski obnovljene? Vi ste pristupili, ovakvom jednom načinu rasprave oko ovih točaka i onda morate očekivati ovakve diskusije, od ove, pa nadalje ostalih točaka. Nemojte se ljutiti, nemam ništa osobno protiv vas, žao mi je što moram na ovaj način raspravljati. Ne znam što je ovoj Županiji Akcijski plan i strategija u razvojnim projektima koje bi trebala financirati Europska unija.

PREDSJEDNIK: Otvaram raspravu. Ako se nitko ne javlja, molim gospođu Birčić da dade osvrt na raspravu.

MELITA BIRČIĆ: Žao mi je što me niste razumjeli. Ne znam kako ovaj, vrlo obiman dokument, sveobuhvatan, koji obuhvaća jako puno lokalnih proračuna i ostalih institucija, kvalitetnije informirati nego što sam rekla. Svima je materijal poslan i vidi se po točno određenoj stavki ono što vas interesira, da li je planirano u 2019. ili 2020. godini. Kada bi ulazila u svaku stavku to bi trajalo, nemam toliko vremena. To je ono što sam mogla najkraće odgovoriti. Metodologija je takva kakva je, mi ju ne možemo mijenjati. Da ima svrhu, ima svrhu. Ovih dana smo poslali prema resornom Ministarstvu izvješće na nacionalnoj razini, gdje se vidi planiranje i izvršavanje Županijske razvojne strategije, a ciljeve koje ste spomenuli su sastavni ciljevi Županijske razvojne strategije po kojoj se i ovi ostali parametri prate.

Županijska skupština je sa 27 glasova „za“ i 7 „suzdržanih“ donijela

**Odluku o usvajanju Akcijskog plana Županijske razvojne strategije Koprivničko-križevačke županije, za razdoblje 2014. - 2020. godina,**

**za 2019. i 2020. godinu**

Odluka se prilaže zapisniku i čini njegov sastavni dio.

Točka 6.

PREDSJEDNIK: Prijedlog Odluke smo primili. Raspravu su proveli Odbor za financije i proračun i Odbor za statut i poslovnik i nemaju primjedbi.

Obrazloženje daje pročelnica Marina Horvat.

MARINA HORVAT: Odluka je inicirana Zakonom o lokalnim porezima. Taj Zakon jasno pobraja koji su to lokalni porezi kao prihod jedinica područne regionalne samouprave, te navodi koje je to nadležno upravno tijelo za naplatu. Kod nas je to Upravni odjel za financije kojim rukovodi pročelnik Darko Masnec. Sam postupak utvrđivanja naplate poreza, na njega se primjenjuje opći porezni Zakon. Kada nadležno upravno tijelo utvrdi činjenično stanje donosi rješenje. Postoji situacija u kojima se rješenje ne donosi, upravo o jednoj takvoj situaciji potrebno je donijeti odluku. Zakon je predvidio da se donese minimalni iznos razreza poreza na nasljedstva i darove koji se neće naplaćivati ukoliko bi on bio nesrazmjeran naplaćenom porezu i troškovima koji bi proizašli iz toga. Prijedlog je da to bude minimalno 20,00 kuna kao takvo.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu.

DEJAN KUTIČIĆ: Drago mi je da se ovakva Odluka donosi. Možda jedno pojašnjenje, s obzirom da ja nisam pravnik, pa sam laik, a htio bih biti potpuno informiran. Da li se ova Odluka odnosi na darove, recimo za iduće Svjetsko prvenstvo u nogometu, koje će biti u Dohi, pa ako će gospodin župan ići tamo, da li će morati to prijaviti? Jedna opaska na vitamin C, da li ste mislili vitamin C iz apoteke Piškornica?

PREDSJEDNIK: Mislim da bi se trebali držati teme, a ne na ovakav način raspravljati. Ako se nitko više ne javlja dajem prijedlog na glasovanje.

Županijska skupština sa 34 glasa „za“ donosi

**Odluku o minimalnom iznosu razreza poreza na**

**nasljedstva i darove Koprivničko-križevačke županije**

Odluka se prilaže zapisniku i čini njegov sastavni dio.

Točka 7.

PREDSJEDNIK: Prijedlog Odluke smo primili. Raspravu su proveli Odbor za financije i proračun i Odbor za statut i poslovnik i nemaju primjedbi.

Obrazloženje daje pročelnica Marina Horvat.

MARINA HORVAT: Dana 24. ožujka ove godine na snagu je stupio novi Zakon o financiranju političkih aktivnosti izborne promidžbe i referenduma. Taj Zakon u bitnome mijenja način, odnosno ključni trenutak prema kojem se određuju, odnosno raspoređuju sredstva za financiranje političkih aktivnosti. U članku 1. ove Odluke vidite kako se isti mijenja. Prije se kao ključni trenutak uzimao trenutak konstituiranja županijske skupštine, dok je to danas, prema važećem Zakonu trenutak konačnih rezultata izbora za članove županijske skupštine. Prijedlog koji ste primili odnosi se na Hrvatsku narodnu stranku. Kada smo izvršili uvid u konačne rezultate Hrvatska narodna stranka imala je prema konačnim rezultatima dva člana. Činjenica da je jedan od članova naknadno napustio tu stranku, nema utjecaja na raspoređivanje sredstava. Odredili smo razmjerni dio sredstava za Hrvatsku narodnu stranku vezano uz tog člana, tako da se taj razmjerni dio izračunao od dana stupanja na snagu novog Zakona, 24. ožujka 2019. do kraja godine.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko n javlja dajem prijedlog na glasovanje.

Županijska skupština sa 34 glasa „za“ donosi

**Odluku o izmjenama Odluke o raspoređivanju sredstava Proračuna Koprivničko-križevačke županije za financiranje političkih stranaka zastupljenih u Županijskoj skupštini Koprivničko-križevačke županije za 2019. godinu**

Odluka se prilaže zapisniku i čini njegov sastavni dio.

Točka 8.

PREDSJEDNIK: Prijedlog Odluke smo primili. Raspravu su proveli Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i Odbor za statut i poslovnik i nemaju primjedbi.

Obrazloženje daje zamjenik župana Ratimir Ljubić.

RATIMIR LJUBIĆ: Zakonom o zdravstvenoj zaštiti propisano je da predstavničko tijelo jedinice regionalne samouprave donosi odluku o kriterijima za određivanje zakupnine za poslovni prostor doma zdravlja. Sukladno tome predlažemo da budu tri kriterija, prema vrsti djelatnosti koja se obavlja u prostoru. Jedna zona bi bio grad Koprivnica, druga zona bi bila gradovi Đurđevac i Križevci i treća zona ostale općine.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem prijedlog na glasovanje.

Županijska skupština sa 34 glasa „za“ donosi

**Odluku o kriterijima za određivanje zakupnine za poslovni prostor**

**Doma zdravlja Koprivničko-križevačke županije koji se daje u zakup**

Odluka se prilaže zapisniku i čini njegov sastavni dio.

Točka 9.

PREDSJEDNIK: Prijedlog Odluke smo primili. Raspravu su proveli Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i Odbor za statut i poslovnik i nemaju primjedbi.

Obrazloženje daje zamjenik župana Ratimir Ljubić.

RATIMIR LJUBIĆ: Zakonom o zdravstvenoj zaštiti propisano je da je Dom zdravlja nositelj zdravstvene zaštite na primarnoj razini zdravstvene djelatnosti, obiteljske medicine, dentalne zdravstvene zaštite, zdravstvene zaštite žena, zdravstvene zaštite predškolske djece, medicine rada, laboratorijsko-radiološke dijagnostike, fizikalne terapije, patronažne zdravstvene zaštite, te specijalističko konzilijarne zdravstvene zaštite. Sukladno članku 103. navedenog Zakona Dom zdravlja obvezan je odlukom osnivača osigurati u svakoj djelatnosti određeni postotak ordinacije. Prijedlog je da to bude 25% ordinacije.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

ŽELJKO LACKOVIĆ: Mi podržavamo donošenje ove Odluke, ona je posljedica donošenja novog Zakona o zdravstvenoj zaštiti. Ovaj članak 2. mislim da bi trebalo, ili ga doraditi ili na neki drugi način osigurati ravnomjernost osiguravanja javne zdravstvene službe od ovih 25% po gradovima, da se ne bi dogodilo, a to je praktički moguće da imamo situaciju kao u Gradu Đurđevcu gdje imamo samo dvije ordinacije obiteljske medicine u koncesiji, odnosno to će sada biti novi oblik zakupa, a sa druge strane imamo dobro uređene sustave u Koprivnici i Križevcima, gdje je većina liječnika imala ishođenu koncesiju. Tih 25% nije svejedno kako će biti raspoređeno jer ono može biti raspoređeno na način da sve te službe budu u sustavu županijskog doma zdravlja, upravo u Đurđevcu. Smatramo da bi trebalo ili ugraditi ili da predlagač traži formu u kojoj je to moguće, da se osigura teritorijalna ravnomjernost u osiguravanju ovih 25%, jer to Zakon nigdje ne propisuje i moguće su anomalije, kakve smo imali do sada. Imali smo liječnike koji su bili kao djelatnici Doma zdravlja, bili su zadovoljni i brojem pacijenata i svime i čekali su da se raspiše koncesija. Koncesija nije raspisivana, raspisala se u Koprivnici i Koprivnica je dobila mlade liječnike koji su bili upravo iz Grada Koprivnice. Koji bi radili u Đurđevcu, oni su otišli u Koprivnicu ili u Križevce, dok smo mi spali na dva penzionera, dva liječnika Arapa i jednog doktora u koncesiji. Moguće je da se doživi jedna, neravnomjernost. Zato molim da predlagač vidi na koji način je moguće intervenirati u ovo da se poštiva teritorijalni princip ovih 25%.

MIJO BARDEK: Ova točka naizgled izgleda rutinski, ali tiče se svih nas. To je vrlo složena situacija, ravnateljica Doma zdravlja ju pozna. Na Odboru smo o toj točci dosta raspravljali, zamjenik Ljubić je upoznat sa situacijom i koliko vidim ima dobre namjere to riješiti. Da bi se pojasnilo o čemu se radi, dati ću vam neke podatke koji su vrlo ozbiljni i moramo se nad njima zamisliti i svi skupa to riješiti. Prijedlog da 25% ostane u Mreži dentalne medicine, mi nećemo biti za to. Većina županija je to prihvatila, to je prijedlog Ministarstva, ali isto tako može biti 0%, do 25% maksimalno. Ministarstvo samo potpuno nije na čisto kako postupiti pa je tu kiselu jabuku prebacilo na županije. Liječnika opće prakse, obiteljske medicine, ginekologa, pedijatara, nema dovoljno i prisiljena je ravnateljica, kao i ravnatelj Bolnice, uzimati umirovljenike jer ne funkcionira sustav. S druge strane u dentalnoj medicini fali 27% timova ili 17 timova koji uopće ne postoje, za koje smo godinama znali, gurali glavu u pijesak, nije to samo obveza županije, tu su i općine zadužene koje nisu ništa učinile.

Ne znam ko koga tu vara, da li vi Hrvatski zavod za zdravstveno osiguranje ili oni nas. Za sada nema nikakve štete, ali dugoročno će biti štete. Nad tim više ne smijemo šutjeti. U obiteljskoj medicini fali 13%, s tim da cijelo vrijeme doktori odlaze jer su nezadovoljni uvjetima rada u Domu zdravlja, a tri tima su bez nositelja. U dentalnoj medicini je činjenica da koncesija nije raspisivana, ta privatizacija, od 2008. godine. Vjerojatno ima razloga za to, vjerojatno ima i kolateralnih utjecaja, spomenule su se članske iskaznice, vjerojatno, koliko sam informiran ima i toga. Ima iznad 65 godina pet stomatologa u našoj Županiji koji imaju koncesiju, a ovi koji rade u Domu zdravlja nemaju šanse i dalje im se produžava koncesija, koliko znam. Ovi koji su u Domu zdravlja koji duplo rade za duplo manje novce, nemaju šanse da idu u koncesiju. Nije potrebno davati produženje koncesionarima, a zbog čega, jer su se na prošlom natječaju npr. u Sv. Ivanu Žabnu javili tri kandidata koji nisu primljeni, mladi liječnici, znači ima ih, za razliku od liječnika opće prakse. Isto tako za radno mjesto na neodređeno vrijeme u Koprivnici javilo se sedam kandidata koji nisu primljeni. Ne znam o čemu se tu radi, ali ovima od 65 godina se uporno produžava. To su vam činjenice. Produženje je protuzakonito, propisuje se samo citiram „u slučaju ugroženosti pružanja zdravstvene zaštite ministar može zdravstvenim radnicima, uz prethodno pribavljeno mišljenje, odobriti produljenje privatne prakse do navršenih 70. godina“. Kod nas to nije slučaj. S obzirom da se na svaki natječaj javlja više mladih kandidata nego je potrebno, apsurdno je, tvrdim da će doći do ugrožavanja pružanja zdravstvene zaštite. Isto tako, ako je problem nepopunjenost mreže u županiji, županija bi trebala ta mjesta popuniti i osnovati ordinacije, jer popunjenost mreže je dužnost županije. Znam da se s time treba suočiti i da je to vrlo ozbiljan problem. Očekujem bolji prijedlog od ovoga, inače neću to podržati. To je vezano isto tako sa funkcioniranjem Doma zdravlja. Vama dajem na savjest da se postavite kako hoćete, ali shvatite da je to ozbiljan problem.

MARIJA KRAJINA: Što se tiče dentalne zdravstvene zaštite u Domu zdravlja, situacija je u ovoj godini takva kako je rekao dr. Bardek i nastojat ćemo, u ovoj godini je takva politika, da više nema produživanja koncesija, odnosno zakupa doktorima dentalne medicine iznad 65. godine. Krajem ove godine će četiri ambulante iz zakupa prijeći u Dom zdravlja, tako da će se odmah i postotak liječnika dentalne medicine povećati i u idućoj godini već dvoje ili troje liječnika sa najdužim stažem u Domu zdravlja će moći ići u zakup ili u privatne ordinacije. Što se tiče opće medicine situacija je drugačija, npr. otvorili smo jednu novu ambulantu opće medicine jer je bio veliki pritisak koncesionara da ima neupisanih pacijenata, što moram naglasiti da to nije situacija u dentalnoj medicini nego samo u općoj. Otvorili smo ambulantu 1.1. u ovoj godini. Sad će 1. svibnja krenuti ta ambulanta, a nema još ni jednog pacijenta. Mislim da idemo dobrim putem, da je Zakon rekao to što je rekao, od svake djelatnosti ostaje 25% djelatnika u Domu zdravlja, to se tiče i opće i dentalne i svih ostalih djelatnosti.

ŽELJKO LACKOVIĆ: Nama je jasan stav ravnateljice i zakonsko rješenje. Ono na što smo mi htjeli dobiti odgovor, ovih 25%, da li će se voditi briga o teritorijalnoj ravnomjernosti, a broj 2. što je rekao dr. Bardek, što ste vi dali sa svog stajališta odgovor, to je pitanje raspisivanje koncesije, pitanje župana, odnosno gospodina Ljubića koji je ovdje predstavnik. Nema koncesija, ali su u pitanju zakupi, odnosno privatne ordinacije. Ovo što je rekao gospodin Bardek, da čujemo stav Županije, znamo da svaki liječnik koji nije u koncesiji, odnosno nije u zakupu, on direktno doprinosi punjenju proračuna, nije isto biti doktor sa koncesijom i imati 30-40.000 prihoda, koji ima puno pacijenata ili imati plaću od 10.000,00 kuna, sva ova razlika će otići u županijsku blagajnu s obzirom na riznicu. Da sam ja na vašem mjestu ja bih išao za tim da bude što više, da imam što veći prihod. Dajte nam odgovor na teritorijalnu rasprostranjenost i ovo što se tiče stava Županije, da li ćemo i dalje penzionerima sa 65 godina stomatolozima omogućavati da rade ili ćemo pustiti mlade ljude, ako treba da se učlane, da se kaže gdje, koja stranka, pa da mogu krenuti samostalno u posao. Ovo nije zamjerka prema ravnateljici, ovo je prema županu.

DARKO KOREN: Bolje da ne komentiram ovu zadnju rečenicu, jer nije mjesto prikladno za slobodne folklorne izraze kakve zaslužuje ovaj komentar. Mogu reći da ne znam da je itko u sustavu u toj mojoj famoznoj Mreži u koju se zaplićete cijelo vrijeme, isto kao što u županijskoj upravi od 70 i nešto ljudi, doslovno nitko nije član stranke, ali to je nebitno. Mislim da izlazimo iz konteksta ove prevažne teme. O njoj mogu reći sljedeće, da je to toliko jedan živi mehanizam koji na dnevnoj bazi zahtijeva reakcije, da mi kao uprava, apsolutno, odgovorno koordiniramo sve procese koje nam je zakon nametnuo, ali isključivo u suglasnosti sa ravnateljicama, upravama tih zdravstvenih ustanova, jer si ne umišljamo da smo mi najveći stručnjaci u zdravstvu. Vjerujte mi, na dnevnoj razini i kod sebe gdje živim, u Križevcima, i ovdje, pa ponešto iz đurđevačkog područja dolaze primjeri, iz općina, nastojimo odreagirati. Tu vam jednostavno nema prostora za nikakve politike, problemi su uvijek isti, nema dovoljan broj liječnika, nema dovoljan broj medicinskih sestara. Problem održivosti sustava je nešto treće. Sasvim je jasno, ako iznad određenog postotka djelatnika izađe iz sustava ustanove, da će se smanjiti prihodi i dovest će se u pitanje opstojnost i održivost te ustanove. Ravnateljica mora o tome voditi računa. Isto kao što i mi želimo da i teritorijalno bude to ravnomjerno pokriveno na najbolji mogući način. To je jedan živi mehanizam, puno ovisi i o nekakvim osobnim referencama ljudi koji danas mogu birati gdje će raditi. Ne možete nekoga natjerati na nešto. Nisam za to da se ljudi dijele na stare i mlade, Arape i Hrvate i kakve treće osnove, bitno je da imamo liječnika koji je kvalitetan i da obavlja svoj posao i tako doprinose održavanju tog sustava. Volio bih da sve bude idealno, da je sve idealno posloženo po svim tim kategorijama. Puno vremena sam u posljednje vrijeme potrošio, sa zamjenikom Ljubićem i pročelnicom, na koordinacije, razgovore i dogovore i pokušaja reagiranja na probleme i na pojedine slučajeve i u okviru mogućeg, odgovorno tvrdim da trenutno taj sustav funkcionira. Ima problema s pedijatrijom, ima problema s ginekologijom, dentalna medicina je sada, možda, najmanji problem. Vjerujem gospodine Bardek da vas je odgovor ravnateljice zadovoljio, da će se kroz nekoliko mjeseci, do kraja godine značajno kadrovski zanoviti i da će se steći uvjeti da neki doktori iduće godine dobe ordinaciju. Mislim da u okviru tog mogućeg da sustav funkcionira na jedan primjeren način i pruža standard i kvalitetu usluga kakvu ljudi ove Županije trebaju.

MIJO BARDEK: Slažem se s odgovorom ravnateljice Krajina, ali nisam zadovoljan s odgovorom gospodina župana. Znam da je to živi organizam, ali taj živi organizam živi već godinama. Vi znate o čemu se radi, ali niste reagirali, zato nisam zadovoljan. Sada smo u ovoj situaciji u koju smo došli. Nisam ja potpisivao sve ove ugovore, netko ih je potpisivao, uz blagoslov Županije. Ne možete reći da niste. Gospodine župane ne prihvaćam vaše objašnjenje. Mislim da je to nepoznavanje sustava, a miješate se često u taj sustav.

MARIJA KRAJINA: Pojasnila bih dvije stvari, a to su prvo dentalna, onda teritorijalno određivanje zakupa. Što se dentalne medicine tiče, situacija je do ove godine bila drugačija, nije bilo na tržištu zainteresiranih liječnika dentalne medicine, što se natječaja tiče. Kad liječnik želi produžiti koncesiju nakon 65. godine, obrati se Domu zdravlja, obrati se Županiji i Ministarstvu. Ministarstvo ispita situaciju na zavodu za zapošljavanje. Ako nema nikoga u našoj Županiji, daje se produžetak, odnosno dozvola za nastavak zakupa. Što se tiče zakupa stomatologa u Zagrebu, ja bih isto tako, kako je bilo nekad u naše vrijeme bilo, gospodine Bardek, ako si na Zavodu, negdje se otvorilo radno mjesto, ne možeš čekati, dobiješ „dekret“ i moralo se ići, inače gubiš prava sa Zavoda. Znači, u ovoj godini je situacija drugačija i mi smo drugačiju politiku odredili. Više nikom se iznad 65. godine ne produžuje.

Što se tiče Ispostave Đurđevca, samo jedna liječnica nema uvjete za odlazak u ordinaciju, a od svih njih se javila samo jedna. U Domu zdravlja je 20 timova obiteljske medicine, znači njih četvero može u privatnu ordinaciju. Iz Đurđevca, doktorica Čučić ide. Jedna ide iz Križevaca, dvije iz Koprivnice. Ovih par što se javilo, nešto iz Koprivnice, nešto iz Križevaca neće upasti u tih 25%, odnosno u ostatak, oni će ostati u Domu zdravlja do sljedeće godine. Nije to da mi teritorijalno puštamo nekog iz Koprivnice ili iz Križevaca, a da ne marimo za Đurđevac.

PREDSJEDNIK: Završavam raspravu i dajem prijedlog Odluke na glasovanje.

Županijska skupština sa 27 glasova „za“ i 6 „protiv“ (trenutno prisutnih) donosi

**Odluku o osiguranju obavljanja zdravstvene zaštite na primarnoj razini**

**zdravstvene djelatnosti u Domu zdravlja Koprivničko-križevačke županije**

Odluka se prilaže zapisniku i čini njegov sastavni dio.

Točka 10.

PREDSJEDNIK: Prijedlog Odluke smo primili. Raspravu su proveli Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i Odbor za statut i poslovnik i nemaju primjedbi.

Obrazloženje daje zamjenik župana Ratimir Ljubić.

RATIMIR LJUBIĆ: Zakonom o zdravstvenoj zaštiti utvrđeno je da se djelatnost hitne medicine organizira sukladno odluci osnivača o funkcionalnoj integraciji zavoda za hitnu medicinu, bolničke zdravstvene ustanove koja ima objedinjeni hitni bolnički prijam i doma zdravlja jedinice područne samouprave, a u cilju učinkovitijeg rada zavoda za hitnu medicinu.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

ŽELJKO LACKOVIĆ: Nije potrebno obrazlagati sam sustav pružanja hitne medicinske pomoći na području Županije, osim ovoga što je ovdje navedeno da će se međusobno iskordinirati kroz Županiju radi bolje usluge. Želim povodom ove točke dnevnog reda reći da trećina naše Županije još uvijek nema isti status kao ove druge dvije trećine, kad Grad Đurđevac s okolnim općinama sa 25.000 stanovnika nema osiguran tim II, mi smo učinili sve što je bilo u našoj moći. Imamo obećanja od gospođe Grbe i koordinacija se provodi, ali bilo bi lijepo čuti od vas gospodine Ljubiću da pokažete poznavanje ovoga problema, s obzirom da ste resorni zamjenik župana, da kažete nešto o organizaciji kako pokriti cijelu Županiju na jednak način. Vi nemate za to, očito, potrebu. Žao mi je, vi morate znati da Đurđevac i okolnih sedam općina nema tim II, za razliku od Križevaca i njegovih okolnih općina i Grada Koprivnice. Nadam se da će kroz ove mjere, a i kroz ovo što je najavljeno od strane ministra biti riješeno pitanje sufinanciranja i tima II.

Ono što želim još dodati, riječ je o specijalističkoj zaštiti, cijenjenoj ravnateljici, to je pitanje i vama gospodine Ljubiću. Znadete da u Đurđevcu ima samo jedan ginekolog, 7.000 stanovnika u Gradu i još 18.000 stanovnika okolnih sedam općina. Vi, ravnateljice kažete da je to u redu i sada se oni ne javljaju. Ne javljaju se kad dobar kadar nije mogao dočekati koncesiju. Ovi Arapi su otišli jer su čekali koncesiju, nisu ju mogli dobiti. Normalno da će ti ljudi, koji se tamo neće javiti jer nemaju uvjete, normalno da će i oni otići. Opet ćete imati tih 25% u jednoj ispostavi. To je bila intencija. Recite, vi animirajte nekoga, vi ste šefovi. Hoće li se netko javiti ili neće. Pozovite ljude, razrežite 25% ravnomjerno svugdje, čekali su ljudi koncesiju, ali župan ju nije htio raspisati, pa su svi otišli i Arapi su otišli. Vama na dušu činjenica da imate jednog ginekologa u Gradu Đurđevcu i okolnih sedam općina.

PREDSJEDNIK: Zatvaram raspravu i molim zamjenika župana Ratimira Ljubića da se očituje na raspravu.

RATIMIR LJUBIĆ: Mogu reći da je Županija dala prijedlog, zahtjev za izmjenu Mreže hitne medicine i da se očekuje od resornog Ministarstva stanje tog prijedloga gdje bi bio i tim II.

PREDSJEDNIK: Dajem prijedlog Odluke na glasovanje.

Županijska skupština, jednoglasno, sa 34 glasa „za“ donosi

**Odluku o funkcionalnoj integraciji zdravstvenih ustanova**

**radi organiziranja obavljanja djelatnosti hitne medicine**

Odluka se prilaže zapisniku i čini njegov sastavni dio.

Točka 11.

PREDSJEDNIK: Prijedlog Plana smo primili. Raspravu su proveli Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i Odbor za statut i poslovnik i nemaju primjedbi.

Obrazloženje daje zamjenik župana Ratimir Ljubić.

RATIMIR LJUBIĆ: Zakon o zdravstvenoj zaštiti propisao je da predstavničko tijelo jedinice regionalne samouprave donosi prijedlog plana specijalističkog usavršavanja zdravstvenih radnika za petogodišnje razdoblje, a u svrhu izrade Nacionalnog plana specijalističkog usavršavanja zdravstvenih radnika.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu za članice i članove.

DEJAN KUTIČIĆ: Problematika ove teme nastavlja se na prethodne dvije točke. Koliko vidimo po ovom Planu u bolnici nedostaju 43 liječnika, također ako uključimo obiteljsku medicinu novih devet specijalizacija, sveukupno 52 liječnika. Znamo da je u zadnje vrijeme iz bolnice otišlo više liječnika, tako je i otorina spala na jednog liječnika. Mislim da dr. Bardek povremeno radi. Otišli su kirurzi, infektolozi. Ovu kvotu 43, odnosno 52 nećete popuniti. Zašto nećete popuniti? Kada se liječnik zaposli u bolnici, zatraži specijalizaciju on mora potpisati ugovor sa kojim će idućih 5,5 godina garantirati sa svim svojim bruto plaćama, sve što će mu se isplatiti, putni troškovi, naknade za odvojeni život, koje se ne isplaćuju kako bi trebalo, božićnice. To vam nakon 5,5 godina iznosi dug, znači on potpisuje dug sa kamatama na 1,5 milijuna kuna. Ministar Nakić je to nešto promijenio na 50.000,00 kuna, to je palo na Ustavnom sudu. Sada nemamo nikakvu zakonsku regulativu u vezi toga, ali i dalje bolnice primjenjuju te stare ugovore. Pitam vas, župane, da vam Županija da ugovor da ćete tih pet godina biti župan, ali ukoliko u idućem mandatu ne osvojite ponovno mandat da ćete biti dužni sve prihode koje vam je Županija platila, morati vratiti. Da li bi vi uzeli taj posao. Zbog toga nećete dobiti ovaj broj liječnika, jer ne želite te ugovore svesti u nekakvu normalnu razinu odštete.

Trenutno imate na fakultetima u Hrvatskoj hiper produkciju liječnika, ali ti liječnici vam odlaze van, odmah nakon fakulteta. Nitko se ne želi zadužiti za specijalizaciju na 1,5 milijuna kuna. Nekada se stažiralo godinu, pa se smanjilo na 6 mjeseci, onda su i ostali u bolnici. Sada nema staža. Zato se ovo neće popuniti, osim zagrebačkih bolnica, jer liječnici najviše gravitiraju prema Zagrebu.

Apeliram na ravnatelja da vidi što se s tim ugovorom može napraviti. To nitko neće potpisati, toga nema ni u jednoj razvijenoj državi Europe. Npr. moja kolegica je otišla u Austriju, uzela je specijalizaciju anesteziologa, nakon tri godine promijenila i uzela neku drugu. Znate koliko je bila dužna? Ništa, zato jer je za to vrijeme radila. U Hrvatskoj se negira taj rad koji ste proveli na specijalizaciji.

MIJO BARDEK: Ja ću kolegi malo replicirati. Ovog puta ću braniti bolnicu. Teška je situacija s liječnicima i velike bolnice imaju tih problema. Vrhunski specijalisti idu van. Mladi liječnici nemaju velike šanse vani bez iskustva, doći će oni. Isto tako specijalizant nije ništa dužan, ali mora potpisati ugovor sa bolnicom, jer bolnica je samostalni subjekt. Ako liječnik specijalizira za koprivničku bolnicu, tu dobiva plaću iz proračuna bolnice. Ako radi u Rebru, on radi, nije besposlen, ali taj problem bi trebalo riješiti Ministarstvo da refundira ta sredstva ili bolnici ili da preuzme neka druga bolnica troškove te specijalizacije. Da sam ravnatelj nikad ne bi potpisao s mladim liječnikom da ode sa specijalizaciju, dobiva plaću, a poslije toga da ide kuda hoće.

DEJAN KUTIČIĆ: Djelomično se slažem s vama gospodine Bardek da bolnica financira plaću specijalizantu. U većini specijalizacija nije cijelo vrijeme na Rebru. U nekim specijalizacijama 1,5 godinu ovdje, a iduće 3,5 godine na Rebru. Za te 3,5 godine vrlo često dolazi, posebice preko ljeta raditi u ovu bolnicu, dežura 24 sata. Kada bi gledao svoju satnicu, onda sam ja skoro ¾ satnice odradio u svojoj bolnici, ¼ satnice odradio u Zagrebu, govorim iz osobnog iskustva. Znači, ono što sam radio tu, apsolutno se ništa ne prizna. Zašto se ne prizna, zato jer se negira rad, zato jer su uvijek u izvješću uvijek samo nule.

DAMIR FELAK: Ovo je tema koja se tiče svih nas, istina da su liječnici puno upućeniji u to, od nas ostalih koji smo samo korisnici zdravstvenih usluga. Svi smo upoznati s ovom problematikom. Ne mogu se složiti s gospodinom Kutičićem, u ovom dijelu da, ako mi oslobodimo ljude od obveze, kojima plaćamo specijalizaciju, a ključ svega je da tu specijalizaciju plaćamo svi mi, građani Republike Hrvatske, da oni nemaju obvezu odraditi određeni broj godina dok ne pokriju dio koji im je plaćen u onoj bolnici u kojoj su dobivali specijalizaciju. Ako to izostane, onda ćemo tek ostati bez liječnika specijalista. Oni će se specijalizirati u bolnici i onda će otići van. Mladi liječnici sa završenim fakultetom, ako nemaju specijalizacije ne prolaze vani baš tako dobro kako vi to želite ovdje prikazati. Kad dobiju specijalizaciju i kad odrade taj dio i specijaliziraju, ako onda nemaju nikakvu obvezu prema bolnici s kojom su sklopili ugovor, odnosno prema ovoj državi koja ih je financirala preko bolnice, onda će otići u velikom broju van. To je jedan zaštitni mehanizam, da li on mora biti u ovakvom obliku ili može biti nešto drugačijem, to je već stvar Ministarstva. Mislim da taj zaštitni mehanizam nikako ne bismo smjeli izostaviti jer onda će ovakve manje bolnice jako teško naći specijalizante, odnosno zadržati ih, jer će ići prije svega u velike bolnice u Zagreb ili druga veća središta, a dio će ih odlaziti van, a neće imati nikakvu obvezu prema svojoj matičnoj bolnici, a to nikako neće biti dobro i onda ćemo izgubiti veliki broj liječnika u kojeg smo uložiti dodatna sredstva, ne samo što su se školovali do završetka medicinskog fakulteta, što isto nisu mala sredstva. Mislim da je ovaj mehanizam u redu. Da li ga treba nešto doraditi, da li je on prestrog, to je stvar struke i svih ostalih da to odrede. Mislim da u svakom slučaju treba ostati.

DEJAN KUTIČIĆ: Jasno da mora postojati nekakva zaštitna klauzula, to je jasno. Iznos od 1,5 milijun kuna je ipak daleko previše. Neće vam svi otići iz malih bolnica, ja vam prvi neću otići. Meni je ljepše živjeti u manjoj sredini. Takvo mišljenje, poput mene, dijeli veliki broj ljudi. Međutim, kad oni vide kakav teret si nameću sa zaposlenjem, oni se neće zaposliti. Zašto? Radije odu u Zagreb, jer u Zagrebu u nekim klinikama nemate taj teret, jer specijalizaciju kada radite, kad se zaposlite u maloj bolnici, onda dio specijalizacije odrađujete u klinici, a kad se zaposlite u klinici i cijelu specijalizaciju odrađujete u klinici, oni vam nemaju takve ugovore. Zato rađe odu u Zagreb. U početku izbjegne malu bolnicu gdje ima taj teret od 1,5 milijuna kuna. Ode u kliniku gdje nema taj teret, sklopi nekakav ugovor, kasnije se nagodi za nekih 100-150 tisuća kuna. U tome je problem, zato mala bolnica ne može dobiti specijalizante.

SINIŠA KAVGIĆ: Htio bih pitati ravnatelja da li ima podatak koliko studenata ove godine završava medicinu s područja naše Županije? Da li zna koje su sve nagrade studeni medicine ove godine iz naše Županije dobili, od rektorove nagrade itd.? Da li je obavljen razgovor s njima? Da li im je pružena mogućnost da se zaposle u našoj bolnici?

MATO DEVČIĆ: Imam pozitivnih podataka u vezi ove teme. Krenut ću s gospodinom Kavgićem. Koprivničko-križevačka županija u ovom času na četiri najveća sveučilišta u Republici Hrvatskoj sa medicinskih fakulteta, Split, Rijeka, Zagreb i Osijek, ima 40 studenata između 1. i 6. godine studija. U ožujku ove godine sam, kao ravnatelj bolnice, uputio dopis i tražio informacije za koje ste pitali. Dakle, imamo 40 studenata medicine iz naše Županije. Oni završavaju u narednom vremenu. Planiran je sastanak s tim ljudima da im prezentiramo Opću bolnicu u Koprivnici, o procesu rada, o kvaliteti liječničkih potencijala koji ovdje rade i svemu onome što naša Bolnica kao javna ustanova za pružanje zdravstvenih usluga pruža. Radimo na tome, fokusirani smo na taj problem. Razmišljamo o segmentu upravljanja ljudskim potencijalima u smislu studenata medicine s našeg područja je u fokusu ove uprave.

Odgovorio bih kolegi Kutičiću u vezi specijalizacije. Sukladno posljednjim izmjenama i dopunama Pravilnika o specijalističkom usavršavanju zdravstvenih djelatnika u Republici Hrvatskoj Opća bolnica u Koprivnici je potpisala ugovore sa 45 specijalizanata koji su imali dosadašnje ugovore o kojima govorite, a koji su po tadašnjem financijskom opterećenju predstavljali financijsko opterećenje za specijalizante od nekoliko stotina tisuća kuna. To se promijenilo aneksima ugovore koje je donijelo Ministarstvo zdravstva i prema tom aneksu ugovora naši specijalizanti koji su na petogodišnjoj specijalizaciji potpisuju ugovore koji financijski iznose otprilike, ukoliko se ne ispune obveze, ako kolega odmah nakon specijalizacije odustane od naše Bolnice mora bolnici platiti otprilike u iznosu oko 230.000,00 kuna.

Nemamo razloga za zabrinutost. Liječnički potencijali Opće bolnice u Koprivnici, to odgovorno tvrdim, kao ravnatelj, zato što u ovom času u našoj Bolnici postoji 54 specijalista, postoji 41 subspecijalist, postoji 51 specijalizant. Od dana kada sam došao na mjesto ravnatelja 1. 9. 2016. do 18. 4. ove godine došla su 24 specijalizanta, otišla su nam četiri specijalizanta, došlo je novih 16 specijalista, 18 subspecijalista i otišlo je 18 doktora. Uglavnom naša bilanca je pozitivna i ne moramo biti zabrinuti za ljudske potencijale Opće bolnice Koprivnica. Vrlo važne činjenice su da se ubuduće u zdravstvu mora puno ulagati, osim u infrastrukturu, a što smo zaista dinamično krenuli unatrag dvije godine, mora se iznimno puno ulagati u ljudske potencijale. Pozivam vas kao članove Županijske skupštine da dođete kao gost u našu Bolnicu, bilo pojedinačno, bilo grupno i rado ću vam prezentirati sve ono što poduzimamo da sačuvamo ljude i da ljude iz naše Županije ponovno vratimo u Koprivnicu, odnosno u našu Županiju.

PREDSJEDNIK: Dajem Plan na glasovanje.

Županijska skupština sa 34 glasa „za“ donosi

**Plan specijalističkog usavršavanja zdravstvenih radnika za petogodišnje razdoblje (2020. do 2024. godina) Koprivničko-križevačke županije**

Plan se prilaže zapisniku i čini njegov sastavni dio.

Točka 12.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i nema primjedbi.

Obrazloženje daje zamjenik župana Darko Sobota.

DARKO SOBOTA: Županijska skupština donijela je Odluku o osnivanju i imenovanju članova Koordinacijske radne skupine za primjenu propisa iz područja zaštite životinja. Zadaća navedene Radne skupine je koordinacija u primjeni propisa iz područja zaštite životinja. Svrha ove Odluke o izmjeni Odluke je inicijative Općine Legrad i Policijske uprave koprivničko-križevačke da u koordinacijsku radnu skupine promijeni svoja dva člana kako je u izmjeni Odluke navedeno.

PREDSJEDNIK: Da li se predstavnici Odbora žele javiti? Da li se predstavnici klubova članova žele javiti?

Otvaram raspravu za članice i članove.

IVAN SABOLIĆ: Slažem se s ovakvom Odlukom jer nama po jedinicama lokalne samouprave su takvi problemi jako važni i financijski nas opterećuju. Mogu reći da nas jedan pas godišnje košta 11.500,00 kuna, a mi u Općini Legrad imamo ih oko 10 do 15 komada. Zamislite na kakve kreativne načine moramo rješavati takve probleme. Za 20.000,00 kuna, u Općini Legrad, možete svakom roditelju za 100,00 kuna smanjiti cijenu vrtića. Kad uhvatite dva psa, to je svakom djetetu 100,00 kuna mjesečno manje.

PREDSJEDNIK: Dajem prijedlog Odluke na glasovanje.

Županijska skupština sa 33 glasa „za“ i 1 „suzdržan“ donosi

**Odluku o izmjeni Odluke o osnivanju Koordinacijske radne**

**skupine za primjenu propisa iz područja zaštite životinja**

Odluka se prilaže zapisniku i čini njegov sastavni dio.

Točka 13.

PREDSJEDNIK: Prijedlog Programa smo primili. Raspravu je proveo Odbor za statut i poslovnik i nema primjedbi.

Obrazloženje daje zamjenik župana Darko Sobota.

DARKO SOBOTA: Koordinacijska radna skupina 28. ožujka ove godine održala je svoju prvu sjednicu i u skladu sa zakonskim odredbama dala je prijedlog Programa Županijskoj skupštini na donošenje.

PREDSJEDNIK: Da li se predstavnici Odbora žele javiti? Da li se predstavnici klubova članova žele javiti?

Otvaram raspravu za članice i članove.

SINIŠA KAVGIĆ: Htio bih upozoriti na par konkretnih problema koji se tiču zbrinjavanja pasa. Imamo blizu Koprivnice Otovu kućicu koja je namijenjena kao prostor za zbrinjavanje pasa koja ima dozvolu kapaciteta 40 pasa, a ona je uvijek prekapacitirana. Od aktivista sam čuo da psi nisu zbrinuti na adekvatan i korektan način. Znači radi se da su psi zbrinuti u vanjskim boksovima i da prostor koji je predviđen zakonski da pas treba imati, nije zadovoljavajući. Stoga, kad povučem crtu između Piškornice, primjera gospodina, bivšeg direktora, Jozinovića i sada ovo što se događa, isto tako na Otovoj kućici, ista je stvar da bude što veći profit, a što manje ulaganje, tako da Otova kućica može biti jako dobar biznis. To smo imali prilike vidjeti, budući da je protiv voditelja pokrenut kazneni postupak zbog malverzacija u radu. Iz stoga proizlazi, ako krenemo od glave, najbitnijeg dijela, prema nižem, vidjet ćemo da je cijeli sustav neorganiziran. Aktivisti nemaju financijsku potporu, nemaju političku potporu i da ljudi koji nađu životinje ne vjeruju da će se te životinje dobro udomiti u Otovoj kućici, već ih daju aktivistima. Ima jedan primjer na Varaždinskoj 55 u Koprivnici, gdje se ljudi konstantno žale zbog osobe koja drži životinje na neodgovarajući način. Tako da treba upozoriti u svakom slučaju da iz ovoga provedbenog plana treba vidjeti rokove, financijska sredstva koja će potkrijepiti to provođenje i koja je uloga povjerenika.

PREDSJEDNIK: Dajem prijedlog Programa na glasovanje.

Županijska skupština sa 33 glasa „za“ i 1 „suzdržan“ donosi

**Program kontrole populacije napuštenih pasa**

**na području Koprivničko-križevačke županije**

Program se prilaže zapisniku i čini njegov sastavni dio.

Točka 14.

PREDSJEDNIK: Izvješće smo primili. Raspravu je proveo Odbor za zaštitu okoliša i prostorno uređenje i podržao Izvješće.

Obrazloženje daje ravnateljica Javne ustanove Željka Kolar.

ŽELJKA KOLAR: Osvrnula bih se na glavne aktivnosti koje je Javna ustanova provodila u 2018. godini. Sve što Javna ustanova radi u skladu je sa Zakonom o zaštiti prirode i Strategijom zaštite prirode Republike Hrvatske. Inače, na području Županije imamo 15 zaštićenih dijelova prirode i 15 područja ekološke mreže koje se dijele na područja koja su važna za staništa divlje vrste i područja važna za ptice.

Sve ono što Javna ustanova provodi prioritet je davan akcijama koje se pokazuju da su potrebne, a sve u cilju da se očuvaju temeljne vrijednosti svakog zaštićenog područja. Pri obavljanju velikog broja svojih aktivnosti Javna ustanova surađivala je s jedinicama lokalne samouprave, Hrvatskim šumama, Hrvatskim vodama, školama, nevladinim udrugama te brojnim drugim pravnim i fizičkim osobama korisnicima pojedinog zaštićenog područja. Da bi što bolje provela aktivnosti na zaštićenim područjima Javna ustanova provodi brojne EU projekte iz kojih se mogu financirati aktivnosti koje treba provesti na zaštićenim područjima ili se mogu provesti aktivnosti koje će unaprijediti neko zaštićeno područje. Ono što se možemo pohvaliti da niti jedno zaštićeno područje nije izgubilo status zaštićenog područja, već imamo prepoznate nove vrijednosti, nove znamenitosti gdje ćemo i dalje raditi na njihovog zaštiti.

Tijekom 2018. godine inspekcija zaštite prirode bila je na gotovo svim zaštićenim područjima, a u nekima i po nekoliko puta. Prilikom provođenja aktivnosti vezanih za postupak zaštite novih lokaliteta nastojalo se korisnike i vlasnike prostora upoznati što im zaštita donosi.

Ono što je Javna ustanova započela u prošloj godini, jer neke aktivnosti možemo obaviti samo u jednoj sezoni, jer većinom su to višegodišnje aktivnosti, nastaviti će se provoditi i ove godine.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

IVAN SABOLIĆ: Mislim da su dvije osobe koje su zaposlene u Javnoj ustanovi premalo s obzirom na 15 zaštićenih područja. Mislim da će se o tome govoriti pod sljedećom točkom o osnivanju Javne ustanove za području Đurđevca, baš zbog toga jer za sva ta područja dvije djelatnice mislim da ne mogu obaviti, a obzirom da se provodi šest EU projekata, mislim da financijski trošak za zapošljavanje novih ljudi ili prebacivanje iz nekog odjela u Javnu ustanovu ne bi trebao biti trošak, potrebe za time postoje, a imamo, možda, mogućnosti da to podignemo na viši nivo, da u budućnosti to stvarno komercijaliziramo.

PREDSJEDNIK: Zaključujem raspravu i dajem Izvješće na glasovanje.

Županijska skupština sa 31 glasom „za“ (trenutno prisutnih) donosi

**Zaključak o prihvaćanju Izvješća o ostvarivanju godišnjeg programa rada Javne ustanove za upravljanje zaštićenim dijelovima prirode na području Koprivničko-križevačke županije s aktivnostima zaštite, održavanja, očuvanja, promicanja i korištenja zaštićenih područja u Koprivničko-križevačkoj županiji za 2018. godinu i Financijskog izvješća Javne ustanove za upravljanje zaštićenim dijelovima prirode na području Koprivničko-križevačke županije za 2018.**

Materijal se prilaže zapisniku i čini njegov sastavni dio.

Točka 15.

PREDSJEDNIK: Prijedlog Odluke smo primili. Raspravu su proveli Odbor za zaštitu okoliša i prostorno uređenje koji nije podržao prijedlog i Odbor za statut i poslovnik koji je podržao prijedlog.

Obrazloženje daje predlagatelj Odluke Željko Lacković.

ŽELJKO LACKOVIĆ: Zahvaljujem da je ova točka stavljena na dnevni red. U proceduri je da ja kao član Županijske skupštine predlažem točku dnevnog reda koja je od izuzetnog značenja za Grad Đurđevac. Mi smo pokušali ovu točku, odnosno ovaj cilj osnivanja gradske javne ustanove za upravljanje zaštićenim dijelovima prirode riješiti u proceduri za županom. Držali smo se nekog reda pa smo u ime Grada, gradonačelnik je dao zahtjev sa prijedlogom, zatražen je sastanak, uglavnom župan je određeno vrijeme odugovlačio, nakon toga više nije davao nikakve odgovore koji bi išli prema meritumu stvari, nego je jednostavno rekao da možemo osnovati neku tvrtku.

Nisam želio polemizirati na prethodnoj točki dnevnog reda, dobro je kolega Sabolić primijetio da je na 15 zaštićenih područja ovakva županijska Javna ustanova podkapacitirana i s ljudima i s resursima i sa svime onime što bi trebalo biti pokrenuto da se prezentira i da se zaštite zaštićeni dijelovi prirode na način kako to propisuje zakon i kako bi te same sredine koje imaju sreću da imaju zaštićene dijelove prirode i željeli.

U očitovanju ste rekli da Odbor za zaštitu okoliša koji, vjerojatno, nije ni pročitao što zapravo Grad Đurđevac želi je glasao da se tome protivi, a župan je iskoristio svoju lagodnu poziciju, kao da ga se u ovoj odluci ništa ne pita, ali se zagrnuo u janjeću kožu gospođe Kolar, tako da bi ja svoj bijes usmjerio prema njoj, ja to neću danas napraviti, jer mi ćemo ovakvu Odluku donijeti prije ili poslije, župane. Dakle, ili prije, ili poslije.

Ovo je jedno besramno postupanje od strane župana prema Županijskoj skupštini koja treba donijeti samostalnu odluku, o tome da li će Grad Đurđevac, zamislite, imati svoju javnu ustanovu za upravljanje zaštićenim dijelovima prirode. Što se vas to tiče, župane? Što se miješate gdje vam nije mjesto? Osigurajte četiri milijuna kuna nedostatnih sredstava koliko su probijene javne nabave i projekti zaštite prirode, od 18 milijuna kuna. Pitajte da li je naša ustanova bila prijavitelj. Normalno da ne može biti prijavitelj niti jednog projekta kad su sami, a nemaju PORU koja će im u tome pomoći. Sa Legradom i Gradom Đurđevcom su partneri na tom projektu. Prva mogućnost gdje ste mogli nešto odlučivati kada se tražilo da budete prijavitelji na projektu „Uspostava i uređenje poučne staze, vidikovaca i ostale manje infrastrukture“ iz programa Ruralnog razvoja, Mjera 5.8.2., niste nam željeli biti prijavitelj. Vi ste se usprotivili, normalno da vas gospođa Kolar, kao šefa sluša. Vi ne date da se to prijavi, 100.000 eura sredstava da bi se ta park šuma Borik uredila, to vam je isto ono što ima i Grad Zagreb, Maksimir, isto ono što ima Split, park šuma Marjan. Vi ne date, nećete prijaviti. Mi tražimo načina kako da prijavimo, mi smo to prijavili. Kad bi imali ustanovu onda vas ne bi trebali to pitati, onda bi mi kao gradska ustanova, ne bi ni na jedan način ulazili u ingerenciju županijske ustanove za zaštitu prirode, nula posto, sve mi radimo svoje. Mi imamo projekt 18 plus 4, 22 milijuna kuna. Mi moramo prijavljivati soft projekt, što cijelo vrijeme radi PORA, umjesto da radi velike projekte, da bi ti projekti bili održivi, da bi tamo mogli osigurati ljudima za plaće, da se mogu organizirati razni projekti i programi. Vi kažete, ja sam protiv. Koji vam je interes? Imate Đurđevačke pijeske, raritet, jedinu pustinju u Europskoj uniji, mi to dignemo u vidljivost na jednu neslućenu razinu. Gospođa Kolar radi što može raditi, ima 30 tisuća kuna za Đurđevačke pijeske, ne može ništa raditi. Mi hoćemo na tome raditi. Mi kupimo od države, ne da nam je poklonjeno 5 hektara park šume Borik, za svoje novce i tamo provodimo projekt. Vi ne date, ja bih vama sve dao. Vi radite inat meni, radite inat Gradu Đurđevcu i taj će vas inat u konačnici skupo koštati. Ostale županijske ustanove rade na isti način, daju odobrenje, dali smo vam primjere na koji način se to može izrealizirati, primjere pozitivne prakse i vi se tome suprotstavljate. Što da kažem ljudima gdje vlada stranačka stega, kako da glasuju? To nije u pitanju pada Vlade, ili pada Županijskog proračuna. Vi ne date. Vidite koliko ste jadni u tom svom naumu da radite štetu i kapric jednom Gradu u kojemu vidite mene. Jedan zahtjev potpuno opravdan, koji ne nosi nikakav financijski teret za Koprivničko-križevačku županiju, samo će prenositi pozitivan glas. Vi kažete, mišljenja sam da to ne treba. Inače ću vam reći da je park šuma Borik došla u nemilost Županijske skupštine 1997. godine kada je proglašena, ne više Park šumom, nego šumom s posebnom namjenom, pa se onda prilikom sječe, izradom programa gospodarenja šumama došlo do toga da zapravo nikad nije ni skinut status Park šuma, iz razloga jer te 1997. godine nije ni zatraženo pozitivno mišljenje o tome od nadležnog ministarstva, tada Državnog ureda, onda nije niti ova odluka mogla stupiti na snagu, odnosno nije proizvodila pravne učinke. Jasno da ne može gospođa Kolar za 15 zaštićenih lokaliteta napraviti akcijski plan upravljanja. Kako će to napraviti s jednom zaposlenicom na 15 lokacija plan upravljanja, Borika, Đurđevačkih pijesaka i svih lokaliteta. Ali, kad mi to hoćemo sami napraviti vi ne date, a košta vas ništa. Imate, očito, problem, probajte riješiti taj problem, jer radite štetu Gradu, a vjerujem da nemate ništa protiv Đurđevca, nego, vjerojatno, nešto protiv mene. Sve vas molim da glasujete kako smatrate da treba, jer ovdje je riječ o projektu koji nema nikakvo značenje za financije naše Županije, samo dobrobit za Grad Đurđevac.

PREDSJEDNIK: Da li se predstavnici Odbora žele javiti? Da li se predstavnici klubova članova žele javiti?

Otvaram raspravu za članice i članove. Ako se nitko ne javlja dajem riječ županu.

DARKO KOREN: Stvarno sam impresioniran s ovim nastupom i predstavom gospodina Lackovića.

ŽELJKO LACKOVIĆ: Po kojoj osnovi župan govori. Ovo je odluka Županijske skupštine, ovo nije pitanje o kojem raspravlja župan.

DARKO KOREN: Gospodine Lacković, vi ste me 20 puta tu prozvali kao osobu koja odlučuje o ovoj točki. Imam pravo sudjelovati u raspravi po svakoj točki. Evidentno je da smo u komunikacijskom, političkom problemu i da se ova inicijativa samo jednim dijelom može pravdati nekim argumentima koje pokušava gospodin Lacković staviti u prvi plan, a pozadina je isključivo politička i razina komunikacije izrečene ovdje, valjda svima jasno govori da ne možemo očekivati nikakvo rješenje koje bi zadovoljilo obje strane, nego onu koja ima mehanizme za to. To ćemo danas vidjeti. Ako vi kažete da ja nemam svoju ulogu u ovoj točki, a s druge strane ste 20 svojih strelica oštrih kritika uputili na mene, onda ste zapravo u nesrazmjeru sami sa sobom. Jesam li ja tu bitan ili nisam? Ako nisam onda će većina u Skupštini donijeti ovu Odluku. Proveo sam proceduru i po ovoj točki dnevnog reda kao i po svim ostalim u skladu s aktima naše Županije, sa Statutom i Poslovnikom Županijske skupštine, kako je to predviđeno. Dao sam, naravno, na razmišljanje o ovoj inicijativi svima onima kojih se to tiče. Svojim zamjenicima, suradnicima, stručnim službama, a naravno, prije svega ustanovi koja je po svom opsegu djelovanja zadužena za taj prostor. Nemamo ništa protiv da si vi osnujete bilo kakvu ustanovu ili tvrtku i da svoj naum ostvarite. U ovom trenutku iz pripremljenog materijala je sasvim vidljivo da za to ne postoji nikakva potreba, jer se na kvalitetan i zadovoljavajući način, sukladno ovlastima koje ustanova ima i tim prostorom upravlja. Da li ćemo mi ustanovu kadrovski ili na bilo koji drugi način ekipirati i ojačati, to je naša stvar, vjerojatno hoćemo. To će biti u sklopu procesa integracije Ureda državne uprave, kada ćemo, sigurno, napraviti određene unutarnje preraspodjele zaposlenika i ojačati tu službu. Sve dotle, mislim da ne postoji potreba, to sada osobno govorim, za ovakvom inicijativom i to stoji u ovom predmetu, to sam predložio. Prije svega, mislim da ovakva razina komunikacije i sve ovo što ste iznijeli doista vam ne ide na čast, nije vam to potrebno. Nemam nikakav problem sa vama osobno, a pogotovo nemam sa Gradom Đurđevcem. Mislim da ovaj primjer najbolje ukazuje samo na činjenicu da su vaše ambicije daleko iznad vaših trenutnih političkih gabarita. Prijedlog je sastavni dio ovog obrazloženja.

ŽELJKO LACKOVIĆ: Ako je netko za političku promociju iskoristio ovu točku dnevnog reda, u bildanju mišića, jer vaše su ambicije, valjda, u skladu sa vašim političkim mišićima, da ih bildate, onda ste to vi. Nemojte ih bildati, nabildate ih, onda se ispušete. Nije meni ne na čast, nego vama nije na čast. Znate zbog čega? Vi nemate u ovoj točki ništa. Kada bi to bio bilo kakav utjecaj, trošak, jedna kuna za Županiju, onda je u redu, da vi kao župan kažete, ja za to ne dam jednu kunu. Ovo je samo procedura na koji način se osniva gradska javna ustanova za upravljanje zaštićenim dijelovima prirode. To ne možemo napraviti mi sami, mi moramo pitati Skupštinu, gospodina Pintara, koji sastavljaju dnevni red, ne vas, ne službu. Kad bi ulazili s ovim osnivanjem u ingerenciju jednog dijela, jedan posto u ingerenciju smanjivali, preuzimali, preusmjeravali izvore financiranja, bilo što drugo, onda bi to bilo pitanje za gospođu Kolar. Ali tome nije tako. Što vi hoćete, okrenuti pilu naopačke, pa reći da ja imam neki problem ambicija. Ja sam s ambicijama riješio svoje. Ja nemam problema što ću raditi kad izađem iz politike, sutra ako hoću. Vi imate problem, ne ja, vi se morate dodvoriti, vi tražite sluge koje će vam služiti i koji će dizati ruke za vas. Zato ste se upleli u ovo, a vi ste mu gospodine predsjedniče dozvolili.

PREDSJEDNIK: Vi sada koristite govornicu van teme.

ŽELJKO LACKOVIĆ: Zašto župan ima pravo govoriti, diskutirati, davati svoje mišljenje o ovome. Molim pročelnicu da pogleda da li župan sudjeluje u raspravi po ovoj točki dnevnog reda.

PREDSJEDNIK: Župan se slobodno očituje na svaki prijedlog.

ŽELJKO LACKOVIĆ: Niste rekli zašto ne date? Zašto se protivite? Jer nisu ispunjeni neki imaginarni uvjeti.

Mi nikome ne ljubimo ruke, nećemo ni vama. Mi znamo što ćemo raditi poslije politike. Da li vi znate što ćete raditi? Nemojte meni ambicije i mišiće imputirati kad je vaša pozicija iznad vaših mišića.

Ne postoji u Državnoj strategiji upravljanja zaštićenim dijelovima prirode mogućnost osnivanja parka prirode, iako smo mi prikupili kompletnu dokumentaciju, tražili smo od ministarstva da pokrene postupak, oni su utvrditi da ne postoji više mogućnost širenja, pa smo stavili prijedlog da se u novom programskom razdoblju, sljedeće godine pokrene izmjena Strategije. Oni su rekli da to oni neće napraviti, onda smo napisali Vladi koja ima plan donošenja zakonskih propisa da bi mi željeli to i to, onda je Vlada napisala dopis, uputu prema Ministarstvu zaštite okoliša i rekla je stavite ovo u svoje planiranje. Mi ćemo prije ishoditi Park prirode Podravina, koji će se moći financirati povlačenjem sredstava kao što to radi Geotermalni park u Virovitičko-podravskoj županiji, koji je dobio 80 milijuna kuna i na taj način promovirati i štititi prirodu, prije nego ćemo dobiti vaš blagoslov, zamislite da osnujemo javnu ustanovu.

PREDSJEDNIK: Dajem na glasovanje prijedlog Odluke.

Županijska skupština sa 9 glasova „za“ ne prihvaća prijedlog

**Odluke o osnivanju Javne ustanove za upravljanje**

**zaštićenim dijelovima prirode na području Grada Đurđevca**

Točka 16.

PREDSJEDNIK: Izvješće smo primili. Raspravu je proveo Odbor za zaštitu okoliša i prostorno uređenje i podržao Izvješće.

Obrazloženje daje zamjenik župana Darko Sobota.

DARKO SOBOTA: U ovom Izvješću sadržani su elementi sustavnog praćenja, kad govorimo o zraku, vodi, tlu, bio raznolikosti i svjetlosnom onečišćenju. Zaključak koji se može izreći za ove četiri godine koje su iza nas, može se reći da se stanje okoliša na području naše Županije može ocijeniti kao razmjerno dobro. Pri tome je važno imati u vidu da se okoliš sastoji od raznih sastavnica koje sam nabrojio, za koje je teško dati ocjenu ukupnog stanja.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu za članice i članove.

DEJAN KUTIČIĆ: Ono što vidimo u Izvješću, negativno, to je analiza površinskih voda, koja nam je dala dosta loše rezultate. Od 69 uzoraka u našoj Županiji 37 uzoraka ocijenjeno je vrlo loše, 13 loše, a ovo što je smeđe to je sve loše. Imamo samo dva plava uzorka koja su vrlo dobra, tek nekoliko zelenih koja su dobra, a među dobrim, zelenim je potok Gliboki. Međutim, znamo što se dogodilo prošle godine s potokom Gliboki, da je tamo bio opći pomor riba. Svi znamo da je taj potok u dosta lošem stanju.

Isto tako obratio bih pažnju na kvalitetu zraka, povećana je koncentracija žive, povećana je koncentracija CO2 i čestica. Međutim, ne znam kako se došlo do ovog podatka jer na području naše Županije, Virovitičko-podravske, Bjelovarsko-bilogorske, na karti Republike Hrvatske, nemamo niti jednu mjernu stanicu za kvalitetu zraka. Htio bih da u dogledno vrijeme, što prije, pokušamo pokrenuti inicijativu da se na području Koprivnice i to na potezu između Koprivničkog Ivanca i Danice, postavi mjerna jedinica kako bi mogli pratiti kvalitetu zraka, s obzirom da je ruža vjetrova takva da nam odande dolazi fini zrak iz apoteke Piškornica. Ovdje nemamo vitamin C, da je netko tamo jabuke posadio onda bi možda ipak to bilo zdravije. Možemo, za ubuduće, tu inicijativu pokušati ostvariti, vidjet ćemo da li će nam to uspjeti.

Kako je prethodna točka imala dodirne osnove sa zaštitom okoliša, Đurđevčani su glasali protiv samog Grada, ne znam kako će onda i ovo proći.

PREDSJEDNIK: Dajem Izvješće na glasovanje.

Županijska skupština sa 30 glasova „za“ i 1 „suzdržan“ donosi

**Zaključak o prihvaćanju Izvješća o stanju okoliša**

**Koprivničko-križevačke županije za razdoblje 2015. – 2018. godine**

Materijal se prilaže zapisniku i čini njegov sastavni dio.

Točka 17.

PREDSJEDNIK: Izvješće smo primili.

Obrazloženje, po potrebi, daje predsjednica Povjerenstva Verica Rupčić.

VERICA RUPČIĆ: Zahvaljujem svima na podršci u radu Povjerenstva za ravnopravnost spolova. Podrška nam je uvijek bitna jer tematika i problematika s kojom se naše Povjerenstvo bavi je vrlo složena i često puta nije baš popularna. Vjerujem da ste pročitali, barem dio vas, ovo Izvješće, radimo puno i ubrajamo se među najaktivnije povjerenstva u Republici Hrvatskoj. Naravno da nas to obvezuje da radimo još više i još bolje u budućnosti. Ponosni smo, naravno, na mrežu naših suradnika, od kojih bi izdvojila, koji su nam najvažniji, to su različite udruge civilnog društva, prije svega udruge osoba s invaliditetom na području naše Županije. Puno toga smo zajedno odradili, puno smo pomogli. Vjerujem da će tako biti i narednom periodu.

Iskoristit ću priliku pa ću sve vas, članice i članove, pozvati da se aktivno uključite u pripremu našeg Festivala žena iz ruralnih područja. To je jedinstveni projekt u Republici Hrvatskoj. Ove godine će to biti 12. listopada. Uključite se na način da animirate žene, da se jave. U tijeku su prijave žena, do sada ih imamo već pet, vjerujem da će i ove godine Festival biti dobar i uspješan. Dajemo mogućnost svim ženama da prikažu ono što rade, čime se bave, ono što im je važno. Na taj način jačamo položaj žena u našoj Županiji, na taj način promičemo ravnopravnost spolova što nam je, prije svega, cilj. Nadam se da ćete se aktivno uključiti.

PREDSJEDNIK: Da li se predstavnici klubova članova žele javiti?

Otvaram raspravu. Ako se nitko ne javlja dajem Izvješće na glasovanje.

Županijska skupština sa 30 glasova „za“ donosi (trenutno prisutnih)

**Zaključak o prihvaćanju Izvješća o radu Povjerenstva za ravnopravnost spolova Koprivničko-križevačke županije za 2018. godinu**

Materijal se prilaže zapisniku i čini njegov sastavni dio.

Točka 18.

PREDSJEDNIK: Informaciju smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao Izvješće.

Obrazloženje daje predsjednik Savjeta Robert Vulić.

ROBERT VULIĆ: Odlukom o osnivanju Savjeta za razvoj civilnog društva u Koprivničko-križevačkoj županiji utvrđene su njegove osnovne zadaće. Sudjelovanje u kontinuiranom praćenju analizi razvoja civilnog društva na području Županije u okvirima nacionalnih strategija, te suradnja s upravnim tijelima Koprivničko-križevačke županije u planiranju prioriteta županijskih programa, dodjele financijskih potpora, projektima i programa udruga i organizacija civilnog društva iz sredstava proračuna Županije.

Savjet ima sedam članova i sedam zamjenika i sastoji se od četiri predstavnika organizacije civilnog društva Koprivničko-križevačke županije, jednog predstavnika Ureda državne uprave te dva predstavnika upravnih tijela Županije.

Sjednice Savjeta se održavaju dva puta godišnje, pa je tako u travnju 2018. godine održana prva sjednica obuhvaćala je sedam točaka dnevnog reda. Na istoj toj sjednici postupkom javnog glasovanja za zamjenicu predsjednika izabrana je Lara Dombaj.

Krajem godine održana je druga sjednica Savjeta na kojoj se raspravljalo po osam točaka dnevnog reda. U skladu sa svojim zadaćama, Savjet aktivno surađuje s drugim tijelima Koprivničko-križevačke županije, te je u 2018. godini ostvarena uspješna suradnja s Povjerenstvom za provođenje Akcijskog plana za socijalno uključivanje Roma u Koprivničko-križevačkoj županiji za razdoblje 2018.-2020. godine i sa Županijskim vijećem za prevenciju u lokalnoj zajednici Koprivničko-križevačke županije.

Posebice važna aktivnost koju Savjet provodi je praćenje provedbe natječaja i načina financiranja programa i projekata organizacija civilnog društva u Koprivničko-križevačkoj županiji. Nakon provedenog natječajnog postupka za sufinanciranje programa i projekata organizacija civilnog društva, Županija je sklopila ugovore o sufinanciranju za 90 programa čija je ukupna vrijednost iznosila 650.000,00 kuna. S obzirom da je dodijeljeno više sredstava nego u prethodnoj godini stoji činjenica da razvoj organizacije civilnog društva u našoj Županiji zauzima sve više prostora, te je tako sve češća tema u kojoj se na različitim razinama govori i sve se više uvažava, unatoč tome što organizacije civilnog društva u nas, kao i sam pojam civilnog društva još uvijek nisu dovoljno istražene i prepoznate.

Savjet veliku pažnju posvećuje volontiranju i iznimno cijeni rad volontera te i sami članovi često sudjeluju kao volonteri u raznim akcijama na području Županije, pa je tako u 2018. godini u sklopu svojih aktivnosti Savjet istraživao i proučavao podatke i izvješća uz stanje volonterstva te pratio provođenje kampanje „Hrvatska volontira“.

Dolazi se do zaključka kako još uvijek nije dovoljno razvijena svijest o nužnosti evidentiranja volonterskih sati, bilo da se radi o volonterima pojedincima, organizatorima volontiranja ili civilnim društvima.

Članovi Savjeta uputili su pozive prema pravnim i fizičkim osobama koje se bave volontiranjem da se prijave na poziv za prijavu kandidata za dodjelu državne nagrade za volontiranje u prošloj godini koji je objavljen na mrežnim stranicama Ministarstva za demografiju, obitelj, mlade i socijalnu politiku.

Zaključno se može istaknuti da je Savjet za razvoj civilnog društva sa svojim djelovanjem u prošloj godini nastavio davati važan doprinos jačanju kulture dijaloga između javnog sektora i civilnog društva, te poticanju stvaranja još povoljnijeg okruženja za razvoj civilnog društva.

PREDSJEDNIK: Da li se članovi Odbora žele javiti?

Da li se predstavnici klubova članova žele javiti?

Otvaram raspravu za članice i članove. Ako se nitko ne javlja dajem Izvješće na glasovanje.

Županijska skupština sa 31 glasom „za“ donosi

**Zaključak o prihvaćanju Izvješća o radu Savjeta za razvoj civilnog društva**

**u Koprivničko-križevačkoj županiji za 2018. godinu**

Materijal se prilaže zapisniku i čini njegov sastavni dio.

Točka 19.

PREDSJEDNIK: Izvješća smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i podržao je izvješća.

Prvo ćemo otvoriti raspravu, ako će biti pitanja po pojedinim izvješćima, ovdje su ravnatelji ustanova koji će dati odgovore na vaša pitanja.

Odgovore na pitanja mogu dati ravnatelji i ravnateljice ustanova kako slijedi:

* ravnatelj Opće bolnice Mato Devčić,
* ravnateljica Zavoda za hitnu medicinu Mirjana Hanžeković,
* ravnateljica Zavoda za javno zdravstvo Draženka Vadla,
* ravnateljica Doma zdravlja Marija Krajina,
* ravnateljica Ljekarni Koprivnica Božena Hrešć,
* ravnateljica Ljekarne Križevci Mirela Martinović.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu za članice i članove.

Ako se nitko ne javlja, dajem izvješća na glasovanje. Glasujemo pojedinačno za svako izvješće.

Županijska skupština glasujući o svakom izvješću posebno sa 31 glasom „za“ donosi

**Zaključak o prihvaćanju Izvješća o radu i financijskim rezultatima**

**zdravstvenih ustanova za 2018. godinu**

* + 1. Opće bolnice „Dr. Tomislav Bardek“ Koprivnica,
    2. Zavoda za hitnu medicinu Koprivničko-križevačke županije,
    3. Zavoda za javno zdravstvo Koprivničko-križevačke županije,
    4. Doma zdravlja Koprivničko-križevačke županije,

Županijska skupština sa 30 glasova „za“ donosi (trenutno prisutnih)

**Zaključak o prihvaćanju Izvješća o radu i financijskim rezultatima**

**Ljekarni Koprivnica za 2018. godinu**

te sa 29 glasova „za“ donosi

**Zaključak o prihvaćanju Izvješća o radu i financijskim rezultatima**

**Ljekarne Križevci za 2018. godinu**

Materijali se prilažu zapisniku i čine njegov sastavni dio.

PREDSJEDNIK: Zahvaljujem svim ravnateljicama i ravnatelju koji su pripremili ova izvješća.

Točka 20.

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i nema primjedbi.

Kao i pod prethodnom točkom, prvo ćemo otvoriti raspravu.

Ako će biti pitanja, ravnateljica Doma Vesna Križan će odgovarati na njih.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem Izvješće na glasovanje.

Županijska skupština sa 29 glasova „za“ donosi

**Zaključak o prihvaćanju Izvješća o radu i Godišnjeg obračuna**

**Doma za starije i nemoćne osobe Koprivnica za 2018. godinu**

Materijal se prilaže zapisniku i čini njegov sastavni dio.

Točka 21.

PREDSJEDNIK: Informaciju smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost.

Obrazloženje, ako će biti potrebe, može dati Đurđica Trbus, ravnateljica Gradskog društva Crvenog križa Križevci.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem Izvješće na glasovanje.

Županijska skupština sa 30 glasova „za“ donosi

**Zaključak o prihvaćanju Informacije o pružanju usluga**

**pomoći u kući starijim osobama u 2018. godini**

Materijal se prilaže zapisniku i čini njegov sastavni dio.

Točka 22.

PREDSJEDNIK: Informaciju smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao Informaciju.

Obrazloženje, ako ima potrebe, može dati zamjenik župana Ratimir Ljubić.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem Informaciju na glasovanje.

Županijska skupština sa 29 glasova „za“ donosi

**Zaključak o prihvaćanju Informacije o stipendiranju i kreditiranju**

**studenata Koprivničko-križevačke županije za 2018. godinu**

Materijal se prilaže zapisniku i čini njegov sastavni dio.

Točka 23.

PREDSJEDNIK: Analizu smo primili.

Obrazloženje daje zamjenik župana Ratimir Ljubić, ako ima potrebe.

Da li se predstavnici klubova članova žele javiti?

Otvaram raspravu za članice i članove. Ako se nitko ne javlja dajem Analizu na glasovanje.

Županijska skupština sa 29 glasova „za“ donosi

**Analizu stanja sustava civilne zaštite u 2018. godini za**

**Koprivničko-križevačku županiju**

Analiza se prilaže zapisniku i čini njegov sastavni dio.

Točka 24.

PREDSJEDNIK: Izvješće smo primili. Raspravu je proveo Odbor za poljoprivredu, šumarstvo i vodoprivredu i podržao Izvješće.

Obrazloženje daje zamjenik župana Darko Sobota.

DARKO SOBOTA: U protekloj 2018. godini župan je u četiri jedinice lokalne samouprave proglasio elementarnu nepogodu od posljedica tuče. Poljoprivredni proizvođači podnijeli su prijave štete nešto manje od tri milijuna kuna. Tada smo na jednoj od sjednica izrazili nezadovoljstvo, budući je odobreno samo 7,7% sredstava, što je iznosilo 224.397,00 kuna, prijavljene štete od elementarne nepogode, koja sredstva su raspoređena jedinicama lokalne samouprave. Ono što želim istaknuti je da je tijekom 2018. godine podnesen 161 zahtjev, u svrhu nadoknade šteta od fizičkih i pravnih osoba s područja Županije, od čega je isplaćeno 168.632,00 kune. Naša Županija imala je osigurana sredstva za proteklu godinu u iznosu 50.000,00 kuna, a za pomoć od nastanka od elementarnih nepogoda kao što su nevrijeme, požar, poplave i ostalo, od čega smo četiri korisnika isplatili 20.000,00 kuna. Sigurno da postoje određene mjere na koje valja ukazati koje bi u konačnici pomogle kod sanacije tih elementarnih nepogoda. Sredstva u Proračunu su osigurana za njih. Ako je potrebno šire obrazloženje može dati pročelnik Štimac.

Mogu se osvrnuti i na sljedeću točku, a to je Plan djelovanja u području prirodnih nepogoda za 2019. godinu.

Dosadašnja praksa je ukazala na nužnost promjena u postojećem sustavu dodjele pomoći, stoga je i predviđena izmjena koja je sadržana u novom Zakonu o uklanjanju posljedica od prirodnih nepogoda, ono što je bitno za reći, da će se nadalje štete prijavljivati u registar šteta i predstavnička tijela općina, gradova i županija. Za ovu godinu radi ublažavanja i djelomičnog uklanjanja posljedica prirodnih nepogoda, moraju planirati i osigurati njihovu namjenu. Stoga i je Plan u materijalima za dodjelu sredstava prirodnih nepogoda i predviđena. Kada govorim o obvezama prvenstveno mislim o rokovima, prijavama, rokovima obrade podataka, predaje podataka općina i gradova prema Županiji.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem Izvješće na glasovanje.

Županijska skupština sa 30 glasova „za“ donosi

**Zaključak o prihvaćanju Izvješća o elementarnim nepogodama**

**u 2018. godini na području Koprivničko-križevačke županije**

Materijal se prilaže zapisniku i čini njegov sastavni dio.

Točka 25.

PREDSJEDNIK: Plan djelovanja smo primili. Raspravu je proveo Odbor za poljoprivredu, šumarstvo i vodoprivredu i podržao Plan.

Obrazloženje smo čuli.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem Plan na glasovanje.

Županijska skupština sa 30 glasova „za“ donosi

**Plan djelovanja Koprivničko-križevačke županije**

**u području prirodnih nepogoda za 2019. godinu**

Plan se prilaže zapisniku i čini njegov sastavni dio.

Točka 26.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao prijedlog.

Obrazloženje daje zamjenik župana Ratimir Ljubić.

RATIMIR LJUBIĆ: Radi se o nekretnini Područne škole Bakovčice koja je uknjižena kao opće društveno dobro, a nositelj besplatnog korištenja je Osnovna škola Koprivnički Bregi. Kako Područna škola Bakovčice spada pod Grad Koprivnicu, Školski odbor donio je odluku o davanju suglasnosti na brisanje prava besplatnog korištenja i dozvolu Gradu Koprivnici da pokrene postupak uknjižbe prava vlasništva.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem Zaključak na glasovanje.

Županijska skupština sa 30 glasova „za“ donosi

**Zaključak o davanju suglasnosti na Odluku Osnovne škole Koprivnički Bregi o izdavanju odobrenja za brisanjem prava besplatnog korištenja i dozvolu Gradu Koprivnici da pokrene postupak uknjižbe prava vlasništva**

Zaključak se prilaže zapisniku i čini njegov sastavni dio.

Točka 27.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao prijedlog.

Obrazloženje daje zamjenik župana Ratimir Ljubić.

RATIMIR LJUBIĆ: Završene su energetske obnove Osnovne škole u Drnju, kao i Osnovne škole u Virju. Vrijednost radova u Drnju je 2,7 milijuna kuna, a u Virju 4.625.000,00 kuna. S obzirom da su radovi završeni, predlaže se Županijskoj skupštini da donese Zaključak o prijenosu nabavljene nefinancijske imovine navedenim osnovnim školama.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem Zaključak na glasovanje.

Županijska skupština sa 30 glasova „za“ donosi

**Zaključak o prijenosu nabavljene nefinancijske imovine**

**Osnovnoj školi Fran Koncelak Drnje**

Zaključak se prilaže zapisniku i čini njegov sastavni dio.

Točka 28.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao prijedlog.

Obrazloženje smo čuli.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem Zaključak na glasovanje.

Županijska skupština sa 30 glasova „za“ donosi

**Zaključak o prijenosu nabavljene nefinancijske imovine**

**Osnovnoj školi Franje Viktora Šignjara Virje**

Zaključak se prilaže zapisniku i čini njegov sastavni dio.

Točka 29.

PREDSJEDNIK: Izvještaje smo primili. Raspravu je proveo Odbor za financije i proračun i nema primjedbi.

Obrazloženje, ako je potrebno, može dati župan Darko Koren.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu.

Ako se nitko ne javlja dajem na glasovanje prijedlog Zaključka pod b) za veljaču, budući u siječnju i ožujku nisu korištena sredstva proračunske zalihe.

Županijska skupština sa 30 glasova „za“ donosi

**Zaključak o prihvaćanju Izvještaja o korištenju sredstava Proračuna Koprivničko-križevačke županije za 2019. godinu - Proračunska zaliha, za veljaču**

Izvještaji za siječanj i ožujak primaju se na znanje.

Izvještaji se prilažu zapisniku i čine njegov sastavni dio.

Točka 30.

PREDSJEDNIK: Prijedlog Zaključka smo primili.

Obrazloženje smo čuli u uvodnom dijelu sjednice.

Otvaram raspravu.

Županijska skupština sa 30 glasova „za“ donosi

**Zaključak o prihvaćanju darovanja nekretnina**

**upisanih na kčbr. 32, K.O. Hlebine**

Zaključak se prilaže zapisniku i čini njegov sastavni dio.

Točka 31.

PREDSJEDNIK: Otvaram raspravu pod točkom „Pitanja i prijedlozi članova“.

ZLATKO MAKAR: Pitanje vezano uz prijevoz osoba s invaliditetom većim od 80% koje obavlja taksi služba Sunce, koja jedino u našoj Županiji ima adekvatna vozila za takav prijevoz. Dogovoreno je da će sufinanciranje vršiti općine na području naše Županije. Međutim to obavljaju i servisiraju samo općine Gola, Koprivnički Ivanec, Novigrad Podravski i Grad Koprivnica. Ostale općine, vjerojatno, nemaju sredstava. Osoba sa invaliditetom ima u svakoj općini, to je problem, tih osoba u našoj Županiji ima otprilike 10% od ukupnog broja stanovnika. Mislim da bi trebalo potaknuti čelnike lokalne samouprave da se pobrinu za to i na taj način pomognu svojim žiteljima, osobama s invaliditetom da mogu obavljati svoje osnovne funkcije, a to je prijevoz od točke A do točke B.

PREDSJEDNIK: Ako se više nitko ne javlja završavam današnju sjednicu.

Želim vam čestitati praznik rada 1. svibnja da ga ugodno provedete.

Dovršeno u 19,34 sati.

ZAPINIK SASTAVILA PREDSJEDNIK

Helena Matica Bukovčan Željko Pintar